POLIS TAHAN BAPA DISYAKI TAMPAR, TUMBUK ANAK KEMBAR

SHAH ALAM: Polis menahan seorang lelaki kerana disyaki mendera anak kembar lelakinya berusia 11 tahun dengan menampar serta menumbuk pada bahagian muka dan badan.

Ketua Polis Klang Selatan ACP Cha Hoong Fong berkata pemandu lori yang berusia 44 tahun itu ditahan 7.30 malam semalam di sekitar kawasan rumahnya di Taman Sentosa, Klang oleh sepasukan polis dari cawangan kereta peronda Ibu Pejabat Polis Daerah (IPD) Klang Selatan.

Beliau berkata hasil siasatan mendapati bapa kepada lima orang anak itu ialah seorang yang panas baran dan sering memukul pasangan kembar itu sebelum ini.

Katanya terdapat kesan kecederaan lama ditemukan pada badan kedua-dua mangsa akibat dipukul oleh suspek.

“Suspek juga mempunyai tiga rekod lampau atas kesalahan jenayah dan dadah,” katanya dalam kenyataan.

Cha berkata kes disiasat mengikut Seksyen 31(1)(a) Akta Kanak-Kanak 2001 bagi kesalahan penderaan dan suspek kini direman empat hari bermula hari ini.–AlHijrah Online


PM UCAP TAHNIAH DUA SEKOLAH KEBANGSAAN DISENARAI PENDEK TERBAIK DUNIA

KUALA LUMPUR: Perdana Menteri Datuk Seri Anwar Ibrahim mengucapkan tahniah kepada dua buah sekolah Malaysia, yang disenarai pendek dalam kelompok 10 teratas bagi Anugerah Sekolah Terbaik Dunia 2023 (World’s Best School Prizes 2023).

Dua sekolah berkenaan ialah Sekolah Kebangsaan (SK) Seri Permai, Pulau Pinang, yang tersenarai dalam kategori Inovasi manakala SK Kanchong Darat, Selangor, tersenarai dalam kategori Gaya Hidup Sihat.

“Salut saya buat warga pendidik dan anak-anak atas pencapaian ini, semoga terus mengorak langkah mencipta lebih banyak kejayaan pada masa akan datang,” katanya menerusi ciapan di Twitternya, hari ini.

Menurut laman sesawang World Best School Prizes yang dianjurkan T4 Education, platform yang berpangkalan di UK untuk pendidik dan sekolah, menawarkan lima hadiah bagi meraikan sekolah yang telah memberikan impak bersinigfikan kepada pelajar mereka, komuniti dan juga masyarakat.

Pemenang dari lima ketegori iaitu Kolaborasi Komuniti, Tindakan Alam Sekitar, Inovasi, Menangani Cabaran dan Menyokong Gaya Hidup Sihat, akan menerima sebahagian daripada sumbangan bernilai US$250,000 (kira-kira RM1.15 juta) untuk mengembangkan dan mempertingkatkan lagi projek pendidikan mereka.

Pengumuman tiga finalis terbaik untuk setiap kategori akan dibuat pada September manakala penyampaian hadiah dijadualkan Oktober.

Pada 2022 SK Kempadang, Pahang, telah tersenarai sebagai tiga sekolah terbaik dunia dalam kategori Inovasi, manakala SMK Kampong Jawa tersenarai 10 terbaik kategori Menangani Cabaran.


PBB MEMPERINGATI HARI NAKBA BUAT KALI PERTAMA TAHUN INI

RAMALLAH: Pertubuhan Bangsa-Bangsa Bersatu (PBB) memperingati Hari Nakba buat kali pertama pada tahun ini, menandakan pengisytiharan negara haram Israel dalam sejarah Palestin, lapor Agensi Anadolu.

“Memperingati Peristiwa Nakba menjadi keutamaan kami dalam mengekalkan naratif bumi Palestin, yang mesti kami patuhi dan sampaikan kepada seluruh dunia,” agensi berita WAFA Palestin memetik Presiden Palestin Mahmoud Abbas.

Abbas menggesa semua rakyat Palestin walau di mana sahaja mereka berada untuk memperingati tragedi Palestin 1948 “dalam menghadapi semua pembohongan dan naratif palsu yang cuba memesongkan sejarah dan fakta.”

Hari Nakba pada 15 Mei adalah untuk mengingati pengusiran ratusan ribu rakyat Palestin dari kediaman dan tanah air mereka pada 1948 selepas penubuhan Israel.

“Apa yang rakyat Palestin perlu lakukan adalah untuk memperingati tragedi ini, kerana ia adalah kali pertama masyarakat global tidak menafikan Nakba,” kata Abbas.

“Pada hari-hari yang penuh keberkatan ini, kami menyeru semua rakyat untuk bersama-sama menghadapi cabaran di tanah air kita dan menumpukan perhatian ke arah menghadapi pendudukan dan menyingkirkannya,” katanya.–AlHijrah Online


Myanmar arah lancar operasi ketenteraan baharu

NAYPYIDAW – MYANMAR. Kerajaan Myanmar semalam mengarahkan tentera melancarkan operasi ketenteraan ke atas kumpulan pemberontak etnik Rakhine yang didakwa melancarkan serangan berdarah ke atas empat balai polis pada minggu lalu.

Memetik laporan Sinar Online yang menyebutkan berkenaan keganasan
terbaharu oleh pemberontak etnik Rakhine pada Jumaat lalu menyasarkan empat
balai polis di Buthidaung berhampiran sempadan Bangladesh. Menurut pihak
berkuasa, serangan oleh ratusan militan itu telah mengorbankan
sekurang-kurangnya 13 anggota polis manakala sembilan lagi cedera sebelum
tatmadaw memberi bantuan sokongan kepada mereka.

Sejak beberapa minggu lalu, siri pertempuran tercetus antara
pasukan keselamatan dan Tentera Arakan (AA), sebuah kumpulan bersenjata yang
menuntut kuasa autonomi untuk negeri yang mempunyai majoriti penduduk etnik
Buddha itu. Agensi Kemanusiaan PBB memaklumkan kira-kira 4,500 penduduk juga
hilang tempat tinggal akibat keganasan tersebut.


KANAK-KANAK ENAM TAHUN PANDU KERETA SEHINGGA KEMALANGAN DI LANGKAWI

ALOR SETAR: Seorang kanak-kanak lelaki berusia enam tahun dikesan memandu sebuah kereta sejauh kira-kira 2.5 kilometer sebelum terbabit dalam kemalangan selepas melanggar tiang lampu dalam kejadian di Langkawi, malam tadi.

Ketua Polis Daerah Langkawi ACP Shariman Ashari berkata bagaimanapun kanak-kanak itu hanya mengalami kecederaan ringan di bahagian dagu dalam kemalangan yang berlaku di Jalan Bukit Tangga kira-kira 11 malam itu.

Katanya, kenderaan yang dipandu kanak-kanak terbabit turut dinaiki adik lelakinya berusia tiga tahun yang tidak mengalami kecederaan dalam kemalangan itu.

“Polis menerima panggilan daripada orang awam pada pukul 11.15 malam berhubung kejadian sebuah kereta jenis Toyota Vios terbabas dan melangar tiang lampu di tepi jalan.

“Kereta itu dipandu oleh kanak-kanak lelaki berusia enam tahun dan dinaiki seorang penumpang yang merupakan adiknya yang berusia tiga tahun. Kanak-kanak berusia enam tahun itu luka di bahagian dagu manakala adiknya tidak mengalami sebarang kecederaan,” katanya dalam kenyataan hari ini.

Beliau berkata siasatan awal mendapati kanak-kanak itu telah memandu kereta berkenaan dari rumah mereka di Kampung Padang Mengkuang tanpa pengetahuan ibu bapanya sebelum kenderaan itu hilang kawalan dan terbabas ke tepi jalan.

“Ketika di rumah, ibu kanak-kanak tersebut ada bersama dengan anak-anaknya, manakala bapa mereka sedang tidur. Wanita terbabit kemudian telah ke bilik air dan selepas keluar dari bilik air dia mendapati anak-anaknya tiada di dalam rumah,” katanya.

Shariman berkata kes berkenaan sedang disiasat di bawah Seksyen 42 Akta Pengangkutan Jalan 1987 dan Seksyen 31(1)(a) Akta Kanak-Kanak 2001.

Terdahulu, satu video berdurasi lebih satu minit tular di laman media sosial yang memaparkan sebuah kereta terbabas dan melanggar tiang lampu dan terdapat dua kanak-kanak lelaki di dalam kenderaan berkenaan yang dipercayai dipandu oleh kanak-kanak lelaki berusia enam tahun.–AlHijrah Online


MURID TAHUN SATU DIDERA BAPA KANDUNG

SUNGAI PETANI: Seorang murid lelaki tahun satu di sebuah sekolah di sini, mengalami kecederaan dan lebam pada bahagian kepala, leher dan badan dipercayai akibat didera oleh bapa kandungnya sejak dua bulan lepas.

Ketua Polis Daerah Kuala Muda ACP Zaidy Che Hassan berkata kes penderaan itu terbongkar apabila guru kelas mangsa menyedari kelakuan mangsa yang mencurigakan dengan memakai jaket di dalam kelas selain terdapat kesan merah pada wajahnya.

“Perkara itu kemudiannya dimaklumkan kepada Guru Penolong Kanan Hal Ehwal Murid sekolah terbabit dan selepas memeriksa mangsa, terdapat kesan calar di seluruh badan, bengkak pada siku, luka di bahagian telinga sebelah kiri dan terdapat kesan lebam serta kesan bibir terkoyak.

“Susulan itu, satu laporan polis telah dibuat pada 8 pagi semalam dan polis telah menahan bapa mangsa yang berusia 29 tahun bagi membantu siasatan,” katanya dalam kenyataan di sini hari ini.

Katanya, mangsa yang merupakan anak tunggal, sebelum ini dijaga oleh neneknya sejak kecil di Tanjung Dawai, di sini, namun kemudian tinggal bersama suspek dan ibu tirinya sejak setahun lepas.

Zaidy berkata laporan perubatan awal menunjukkan terdapat kesan lebam baharu dan lama pada bahagian kepala, leher dan badan mangsa.

“Bapa kandung mangsa mengaku telah memukul mangsa sejak dua bulan yang lalu kerana mendakwa mangsa tidak mendengar kata dan hiperaktif…mangsa dipercayai dipukul menggunakan rotan, batang penyapu dan senduk plastik,” katanya.

Katanya mangsa telah dimasukkan ke Hospital Sultan Abdul Halim, di sini semalam untuk rawatan lanjut dan akan diserahkan di bawah jagaan ibunya.

“Bapa kandung mangsa yang merupakan pekerja kilang, ditahan di Taman Desa Jaya dekat sini dan direman selama enam hari bermula hari ini. Polis turut merampas tiga jenis peralatan yang dipercayai digunakan bapanya untuk memukul mangsa,” katanya.

Kes disiasat mengikut Seksyen 31(1)(a) Akta Kanak-kanak 2001.-AlHijrah Online


PASANGAN SISWAZAH USIM, EMPAT ANAK SYAHID DIBOM REJIM ISRAEL

KUALA LUMPUR: Pasangan suami isteri yang merupakan siswazah Universiti Sains Islam Malaysia (USIM) bersama empat anaknya, syahid dalam serangan bom rejim Zionis di Gaza, Palestin, pada Ahad lalu.

Calon Doktor Falsafah Pengurusan Sumber Manusia, Mohammed J. H. Alzaanin, dan isterinya, Kholoud M. H. Elzaneen merupakan pelajar Program Sarjana Sains (Mod Penyelidikan), Fakulti Sains dan Teknologi USIM terkorban bersama lebih 20 ahli keluarganya yang lain, selepas perkampungan mereka di Bait Hanon dibom, kira-kira jam 8 pagi.

Perkara tersebut turut disahkan oleh Presiden Kesatuan Umum Pelajar Palestin di Malaysia, Ammar H M Mahariq.

“USIM melahirkan rasa dukacita atas pemergian dua siswazah dan lebih 20 ahli keluarga mangsa akibat serangan bom rejim zionis di Gaza, Palestin, pada pagi Ahad lalu.

“Salam takziah daripada seluruh warga USIM. Moga roh mereka ditempatkan bersama-sama orang beriman,” menurut satu kenyataan USIM.

USIM turut memaklumkan hanya seorang anak pasangan siswazah itu dilaporkan selamat.

“Mohammed J. H. Alzaanin baharu sahaja selesai menjalani sesi viva-voce di USIM pada 5 Julai yang lalu manakala isterinya dijadualkan menduduki ujian viva-voce pada 23 Oktober ini,” katanya.

Pertempuran terkini di Palestin yang melibatkan Hamas, pihak berkuasa di Gaza, dan rejim Israel sejak 7 Okt, telah mengakibatkan kehilangan ratusan nyawa kedua-dua belah pihak.–AlHijrah Online


TANAH RUNTUH DI HADAPAN AKADEMI SPRM

KUALA LUMPUR:  Seramai 76 petugas pentadbiran Akademi Pencegahan Rasuah Malaysia (MACA) dan Institut Integriti Malaysia di Persiaran Tuanku Syed Sirajuddin di sini berdepan detik cemas selepas berlaku runtuhan tanah di kawasan itu hari ini.

Komander Operasi Balai Bomba dan Penyelamat Sentul E. Yogeswaran berkata lapan anggota bergegas ke lokasi kejadian selepas pihaknya menerima panggilan kecemasan pada 1.54 tengah hari.

“Terdapat tanah runtuh di hadapan pintu masuk akademi milik Suruhanjaya Pencegahan Rasuah Malaysia (SPRM) itu dan meruntuhkan sebuah pondok kawalan. Keluasan tanah runtuh dianggarkan 30.48 x 36.57 meter persegi.

“Mangsa seramai 76 orang terdiri daripada 36 lelaki dan 40 wanita itu tidak mengalami sebarang kecederaan dan dipindahkan ke tempat selamat,” katanya dalam kenyataan hari ini.

Beliau berkata unit cerun Dewan Bandaraya Kuala Lumpur, Syarikat Bekalan Air Selangor dan Jabatan Kerja Raya berada di lokasi untuk tindakan selanjutnya.

Berdasarkan maklumat awal pada masa ini, pergerakan tanah dilaporkan masih berlaku dipercayai akibat paip pecah.–AlHijrah Online


47 KES AJARAN SESAT DILAPOR DALAM TEMPOH 21 BULAN

KUALA LUMPUR: Sebanyak 47 kes pemujaan salah yang bertentangan dengan ajaran Islam dilaporkan sejak Januari 2020 hingga September 2021.

Menteri di Jabatan Perdana Menteri (Hal Ehwal Agama), Senator Idris Ahmad berkata, bagi tahun 2020 sebanyak 33 kes dilaporkan melibatkan pemujaan salah, ajaran salah, doktrin palsu dan dakwaan palsu manakala 14 kes lagi dari Januari hingga September tahun ini.

Justeru, beliau berkata, bagi mengatasi isu penyelewengan akidah dalam kalangan umat Islam itu, beberapa langkah telah dilakukan kerajaan.

“Pertamanya, pihak Jabatan Kemajuan Islam Malaysia (JAKIM) telah bekerjasama dengan Majlis Agama Islam Negeri (MAIN) dan Jabatan Agama Islam Negeri (JAIN) dalam aspek penyelidikan mengenai ajaran dan doktrin yang meragukan atau disyaki menyeleweng daripada agama Islam.

“JAKIM juga telah mengadakan pertemuan dan sesi dialog secara tertutup bersama kumpulan atau individu yang terlibat dengan ajaran yang meragukan,” katanya.

Katanya, JAKIM akan melaksanakan kajian secara menyeluruh dari sudut kesan dan implikasi sebelum sesuatu ajaran atau doktrin itu diberi pandangan hukum oleh Muzakarah Majlis Kebangsaan Bagi Hal Ehwal Ugama Islam (MKI).

Mengulas lanjut, Jabatan Mufti Negeri mengeluarkan fatwa mengenai sesuatu ajaran megikut peruntukan dan bidang kuasa masing-masing berpandukan kepada pandangan hukum oleh Muzakarah MKI dan perbincangan di peringkat Jawatankuasa Muzakarah Fatwa Negeri-Negeri.

Beliau berkata demikian menjawab pertanyaan Ahli Parlimen Parit, Datuk Mohd Nizar Zakaria yang bertanya mengenai jumlah ajaran sesat yang dilaporkan sepanjang 2020 dan sehingga suku ketiga tahun ini serta usaha berterusan yang dilaksanakan kerajaan bagi mencegah penyebaran ajaran sesat. –AlHijrah Online


WANITA PANDU KERETA SECARA BERBAHAYA DI BANGI DITAHAN

KUALA LUMPUR:  Seorang wanita ditahan selepas memandu kereta secara berbahaya bagi melarikan diri daripada polis dalam satu kejadian di Bandar Baru Bangi, Kajang dekat sini semalam.

Dalam kejadian 12.30 tengah hari itu, wanita berusia 26 tahun itu bersama seorang penumpang lelaki berusia 38 tahun berjaya ditahan di Jalan Persiaran Bandar Baru Bangi dengan bantuan beberapa kenderaan peronda polis.

Ketua Polis Daerah Kajang ACP Mohd Zaid Hassan berkata pemeriksaan terhadap kenderaan berkenaan telah membawa kepada penemuan hablur kristal dianggarkan seberat 2.1 gram dipercayai dadah jenis syabu.

“Ujian air kencing terhadap pemandu dan penumpang kereta berkenaan mendapati kedua-duanya positif dadah jenis methamphetamine, selain kedua-dua mereka mempunyai rekod kesalahan lampau membabitkan dadah,” katanya dalam kenyataan di sini, hari ini.

Mohd Zaid berkata insiden yang tular di sosial media itu bermula selepas suspek bertindak memecut kenderaan dipandunya sebaik diarahkan berhenti oleh pasukan peronda polis setelah dikesan mencurigakan di Jalan Kajang Utama.

Menurutnya suspek yang memandu secara berbahaya ketika cubaan melarikan diri itu turut merempuh palang tol di Plaza Tol Sungai Ramal dan mengakibatkan beberapa kenderaan awam dan sebuah kereta peronda rosak.

Menurut Mohd Zaid kedua-dua suspek direman selama tiga hari sehingga 24 Mei ini dan kes disiasat mengikut Seksyen 186 Kanun Keseksaan, Seksyen 12(3) / 15(1)(a) Akta Dadah Berbahaya 1952 serta Seksyen 42(1) Akta Pengangkutan Jalan 1987.–AlHijrah Online


AZAM BAKI KETUA PESURUHJAYA SPRM BAHARU – PMO

KUALA LUMPUR: Datuk Seri Azam Baki dilantik sebagai Ketua Pesuruhjaya Suruhanjaya Pencegahan Rasuah Malaysia (SPRM) berkuat kuasa hari ini.

Pejabat Perdana Menteri dalam kenyataan menyatakan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memperkenankan pelantikan Azam selaras dengan subseksyen 5(1) Akta Suruhanjaya Pencegahan Rasuah Malaysia 2009.

Azam merupakan Timbalan Ketua Pesuruhjaya (Operasi) SPRM sebelum ini.

Pejabat Perdana Menteri juga memaklumkan bahawa Seri Paduka telah memperkenan permohonan Latheefa Beebi Koya untuk memendekkan perkhidmatan kontrak beliau sebagai Ketua Pesuruhjaya  SPRM berkuat kuasa hari ini (9 Mac).

Ia selaras dengan subseksyen 5(3) Akta SPRM 2009.

“Kerajaan mengucapkan ribuan terima kasih kepada Puan Latheefa Beebi Koya atas perkhidmatan beliau kepada negara selama beliau memegang jawatan sebagai Ketua Pesuruhjaya SPRM,” menurut kenyataan itu..

Pada 6 Mac, Latheefa mengesahkan telah menghantar surat peletakan jawatan kepada Perdana Menteri Tan Sri Muhyiddin Yassin.

Latheefa dalam satu kenyataan berkata surat itu dihantar pada 2 Mac lepas dan ia adalah keputusan beliau sendiri.

— BERNAMA


PELAJAR CEDERA PARAH TERJATUH DARI JEJANTAS

CHUKAI: Seorang pelajar perempuan tingkatan dua sebuah sekolah menengah di sini cedera parah selepas terjatuh dari jejantas setinggi 10 meter di sekolahnya hari ini.

Ketua Polis Daerah Kemaman Supt Hanyan Ramlan berkata jejantas tersebut digunakan pelajar berkenaan kerana ia menghubungkan dua blok akademik yang terletak di seberang jalan.

“Mangsa dikatakan mahu pergi ke blok bertentangan selepas selesai mengikuti sesi bacaan Yasin dan terjatuh ketika berada di jejantas tersebut pada 7.30 pagi.

“Polis yang mendapat laporan terus ke lokasi kejadian dan menghantar mangsa ke Unit Kecemasan Hospital Kemaman untuk rawatan lanjut,” katanya ketika dihubungi pemberita.

Hanyan berkata akibat kejadian itu, pelajar tersebut dilaporkan patah pinggang dan beliau menasihatkan orang ramai supaya tidak membuat sebarang spekulasi berhubung kejadian itu kerana pihaknya sedang melakukan siasatan terperinci.–AlHijrah Online


KOMPAUN MASJID: PEGAWAI JALANKAN AMANAH

KUANTAN: Tindakan pegawai kesihatan Pahang mengeluarkan kompaun RM10,000 kepada pengurusan Masjid Sri Maulana, Pekan baru-baru ini adalah mengikut garis panduan dan tatacara sedia ada.

Pengarah Kesihatan Pahang, Datuk Dr Bahari Che Awang Ngah, berkata pegawai tersebut telah menjalankan amanah yang telah diberikan dengan penuh hemah dan sempurna.

“Jabatan Kesihatan Negeri Pahang ingin mengambil perhatian semua berhubung dengan mesej yang berkisar dalam media sosial berkaitan isu pengeluaran kompaun di Masjid Sri Maulana, Pekan baru-baru ini.

“Adalah dimaklumkan, pegawai yang menjalankan tugas adalah mengikut garispanduan dan tatacara yang sedia ada. Sehubungan itu, beliau telah menjalankan amanah yang telah diberikan dengan penuh hemah dan sempurna,” kata beliau dalam kenyataan pada Rabu.

Dr Bahari berkata sebarang usaha memperkecilkan tindakan dan prosedur tersebut boleh diertikan sebagai mencabar peruntukkan undang-undang yang diwartakan.

Tambah beliau pihaknya juga telah membuat laporan polis berhubung isu berkenaan.

Sebelum ini masjid tersebut dikenakan kompaun RM10,000 kerana gagal menyediakan kod QR MySejahtera dan buku pendaftaran pelanggan seperti disyaratkan dalam prosedur operasi standard (SOP) pihak berkuasa.

Tindakan itu mengundang pelbagai reaksi banyak pihak termasuk kritikan.

Kompaun tersebut bagaimanapun telah dibayar dengan diskaun pengurangan sebanyak RM5,000. — AlHijrah Online


LAWATAN MUHYIDDIN KE AS TINGKAT HUBUNGAN KESELAMATAN

WASHINGTON DC: Malaysia
berusaha untuk memperkukuhkan hubungan dengan Amerika Syarikat (AS) di
tengah-tengah cabaran keselamatan yang timbul akibat isu seperti keganasan dan
kebimbangan mengenai perkara-perkara seperti pemerdagangan orang dan migrasi
secara haram apabila Menteri Dalam Negeri Tan Sri Muhyiddin Yassin bertemu
dengan pegawai kanan Amerika Syarikat.

Muhyiddin tiba
Ahad di ibu negara Amerika Syarikat ini untuk lawatan kerja sehingga Rabu
sebelum terbang ke New York untuk mesyuarat yang sama dengan pegawai Amerika
Syarikat di sana.

Jadual lawatan
Muhyiddin untuk Isnin menyaksikan beliau melawat ke ibu pejabat Keselamatan
Dalam Negeri Amerika Syarikat untuk berunding dengan Pemangku Setiausaha
Keselamatan Dalam Negeri Amerika Syarikat, Kevin McAleenan, dan melawat ke
Pusat Saringan Pengganas Amerika Syarikat (TSC).

Muhyiddin juga
akan menghadiri forum kepimpinan di Centre for Strategic and International
Studies dan pada forum itu, beliau dijangka berkongsi pandangannya mengenai
hubungan strategik Malaysia-Amerika Syarikat.

Program lain
Muhyiddin di Washington DC dalam beberapa hari akan datang termasuk bertemu
Duta Amerika Syarikat bagi Pemerdagangan Orang John Cotton Richmond serta
pegawai kanan dari Biro Penyiasatan Persekutuan (FBI), Agensi Perisik Pusat
(CIA), Kastam dan Perlindungan Sempadan serta Jabatan Keadilan (DOJ).

“Ini adalah lawatan kerja yang telah diatur untuk saya datang ke Washington dan New York bertujuan merapatkan hubungan dua hala dalam bidang keselamatan antara AS dan Malaysia yang memang terjalin sejak dahulu lagi,” katanya kepada pemberita menjelang mesyuarat peringkat tertinggi dan lawatan ke institusi-institusi utama keselamatan Amerika Syarikat.

Muhyiddin
menegaskan bahawa Malaysia mempunyai hubungan baik dengan agensi keselamatan
yang terkenal dunia seperti FBI dan CIA, dengan menjalin kerjasama merangkumi
bidang seperti pertukaran maklumat, latihan dan langkah-langkah membina
kapasiti yang lain.

Kerjasama
sedemikian perlu memandangkan negara tidak boleh leka dalam isu keganasan
ketika ia berusaha untuk memastikan agensi-agensi keselamatannya dilengkapi
dengan alat yang diperlukan, lebih-lebih lagi ancaman yang ditimbulkan oleh
kumpulan pengganas seperti Daesh.

Kesiapsiagaan
Malaysia dan pengumpulan maklumat risikan membolehkan Polis Diraja Malaysia
(PDRM) menahan 495 orang dari 2013 hingga Ogos 2019 berhubung penglibatan
mereka sebagai anggota, perekrut, pembiaya atau bersimpati dengan Daesh. Mereka
yang ditahan terdiri daripada 333 warga Malaysia dan 162 rakyat asing.

Oleh kerana
senario keselamatan menimbulkan lebih banyak cabaran pada masa kini, Muhyiddin
percaya bahawa Kuala Lumpur masih mempunyai banyak perkara untuk belajar dari
Amerika Syarikat dan bagaimana untuk menanganinya.

“Kita jangka keadaan (keselamatan) yang kita tahu sekarang ini agak lebih mencabar, maka kerjasama dengan AS terutama cara menguruskan masalah berkaitan keganasan, isu pemerdagangan orang atau migran itu boleh kita pelajari termasuk teknologi yang mereka gunakan untuk menangani masalah sebegini,” katanya.

Muhyiddin
menjelaskan bahawa lawatan ke pusat saringan pengganas membolehkan beliau
melihat secara lebih dekat teknologi yang digunapakai untuk mengenal pasti
pengganas atau mereka yang mempunyai kecenderungan sedemikian.

“Ini selari dengan langkah yang sedang kita ambil untuk menguruskan sistem imigresen yang terbaharu yang sedang kita siapkan sekarang ini,” katanya.

Di New York,
Muhyiddin dijangka bertemu dengan para pegawai Jabatan Polis New York dalam
kunjungan sambil belajar untuk melihat sama ada Malaysia boleh mencontohi
beberapa inisiatif yang telah dilaksanakan untuk pencegahan jenayah.

“Pendek kata dalam tempoh beberapa hari saya di Amerika Syarikat ni, kita harap kita boleh memperkukuh hubungan kerjasama dalam bidang keselamatan dan mempelajari perkara baharu serta bertukar pandangan dengan pemimpin mereka,” katanya.

Dalam lawatan sehingga 21 September, Muhyiddin diiringi oleh isterinya, Puan Sri Norainee Abdul Rahman dan para pegawai Kementerian Dalam Negeri serta Menteri Besar Perak Datuk Seri Ahmad Faizal Azumu. — BERNAMA


WAKIL WHO PUJI TINDAKAN MALAYSIA TANGANI KORONAVIRUS

KUALA LUMPUR: Seorang pegawai Pertubuhan Kesihatan Sedunia (WHO) telah memuji tindakan pihak berkuasa Malaysia dalam mengurus dan membendung penularan jangkitan novel Koronavirus 2019 (2019-nCoV).

Wakil WHO ke Malaysia, Brunei Darussalam dan Singapura Dr Lo Ying-Ru berkata kerajaan negara ini cemerlang dalam melakukan siasatan kesnya selain telus berkongsi perkembangan terkini bukan hanya kepada WHO tetapi juga kepada orang ramai.

“Kami (WHO dan orang ramai) boleh melihat semua maklumat, dan maklumat itu dikeluarkan dengan pantas di media sosial serta laman sesawang kementerian kesihatan, jadi saya rasa mereka telah melakukannya dengan baik sekali.

“WHO juga sentiasa berhubung dan berkongsi maklumat (dengan pihak berkuasa Malaysia), seperti garis panduan terkini… mereka meminta (garis panduan dalam menangani koronavirus) dan menggunakannya. (Secara keseluruhan) mereka begitu bersedia, berani dan rajin,” katanya kepada Bernama selepas muncul dalam program Bernama TV di sini hari ini.

Hari ini, Menteri Kesihatan Datuk Seri Dzulkefly Ahmad mengesahkan dua kes baharu koronavirus daripada rakyat Malaysia yang dibawa pulang semalam dari bandar Wuhan di China yang teruk dilanda wabak koronavirus.

Pengumuman terkini itu menjadikan kes terkumpul koronavirus di Malaysia ialah 12.

Sementara itu, Dr Lo menasihati rakyat Malaysia yang mengalami gejala penyakit pernafasan seperti batuk, bersin atau sesak nafas agar segera mendapatkan nasihat perubatan.

“(Orang ramai yang mempunyai gejala ini) juga perlu mendedahkan sejarah perjalanan mereka bagi membolehkan pihak berkuasa perubatan menentukan sama ada anda berisiko menerusi satu ujian diagnostik.

“Tetapi saya rasa apa yang lebih penting adalah untuk mengingatkan semua orang bahawa mereka boleh melakukan sesuatu untuk mencegah jangkitan virus ini seperti mencuci tangan dan memakai topeng muka,” katanya. — BERNAMA


‘TIJARAH’ MUSIM KEDUA SUNTIK KESEDARAN KEPENTINGAN KEWANGAN ISLAM

KUALA LUMPUR: Umat Islam khususnya pengguna perkhidmatan perbankan perlu terus cakna dalam berdepan kepelbagaian produk perkhidmatan yang ditawarkan.

Sama ada ia bersifat konvensional mahu pun Islamik, pengguna wajar membuat pilihan bukan sahaja yang terbaik buat keadaan kewangan mereka, malah turut meletakkan keutamaan pada hukum hakam dan pematuhan syariah sesuatu produk.

Atas dasar dan tanggungjawab bagi memberi maklumat tepat tentang bidang kewangan dan perbankan Islam kepada umum, TV AlHijrah tampil dengan musim kedua program Tijarah, sebuah program cakna kewangan Islam yang julung kali diterbitkan Unit Ehwal Semasa, Jabatan Berita dan Ehwal Semasanya.

Tijarah yang pernah bersiaran enam episod pada musim terdahulu, dijangka rancak dengan lebih banyak pengisian bersifat mendidik umat Islam, lebih-lebih lagi dalam memberi pengetahuan dari sudut halal-haram sesuatu produk.

“Program selama 30 minit itu juga akan meletakkan kepentingan memilih produk yang diiktiraf patuh syariah oleh Majlis Penasihat Syariah di peringkat bank mahu pun di peringkat bank pusat, Bank Negara Malaysia (BNM).”

Jika pada musim pertama, Tijarah ada mengupas topik tentang moratorium – tajuk bualan hangat ketika tempoh Perintah Kawalan Pergerakan (PKP) dikuatkuasakan di Malaysia, serta topik ‘Riba’ back door yang sering kali mengelirukan pengguna, program berkenaan diyakini tidak akan mengecewakan penonton dengan siri topik menarik akan datang, termasuklah tentang peranan industri Wakaf di Malaysia sebagai potensi perangsang ekonomi ketika negara diselubungi ancaman virus pembunuh COVID-19.

Tijarah masih mengekalkan hos yang tersenarai dalam Top 40 Most Influential Women in Islamic Business and Finance yang diiktiraf Cambridge International Financial Advisory (IFA), Shabana M. Hasan. Selain memiliki ilmu yang luas tentang ekonomi dan kewangan Islam, Shabana turut pernah ditawarkan untuk mengemudi beberapa program bual bicara kewangan, selain program bercorak kewanitaan dan hobi.

Sementara itu, Tijarah yang merupakan program bual bicara kewangan Islam pertama tanah air itu juga menampilkan tetamu yang bukan calang-calang. Antara yang pernah diundang pada musim pertama; Ketua Pegawai Eksekutif syarikat-syarikat perbankan, tokoh-tokoh kewangan Islam, ahli ekonomi dan penasihat syariah bank-bank.

Selain meletakkan sasaran membantu memartabatkan kewangan Islam, Tijarah turut berperanan menyuntik kesedaran dan pengetahuan masyarakat mengenai kepentingan memilih produk perbankan Islam.

“Tijarah juga dilihat berpotensi memperbetul tanggapan negatif masyarakat terhadap produk dan perkhidmatan patuh syariah.”

Untuk episod pertama musim kedua, Tijarah akan menampilkan Pengerusi Majlis Penasihat Syariah Bank Negara Malaysia, yang juga Presiden Universiti Islam Antarabangsa Malaysia (UIAM), Datuk Dr Mohd Daud Bakar. Topik yang bakal dikupas, “Wakaf, Solusi Ekonomi Pasca COVID-19”.

Insha Allah, Tijarah musim kedua dengan tema “Cakna Kewangan Islam” akan menemui penonton pada setiap Isnin, jam 9.30 malam di TV AlHijrah, bermula 22 November ini.

Selamat menonton! – AlHijrah Online


PEDULI TALIBAN ATAU PEDULI AFGHANISTAN?

Lima belas oktober lalu genap dua bulan Taliban mengambil alih tampuk pimpinan di Afghanistan selepas pengunduran tentera Amerika Syarikat (AS) yang menyaksikan jatuhnya Republik Islam Afghanistan yang diketuai Presiden Ashraf Ghani.

Selama itulah juga masyarakat dunia mula memberikan tumpuan luar biasa kepada negara bergolak itu terutamanya membabitkan isu pembentukan kerajaan inklusif di Afghanistan, isu hak wanita dan isu jaminan akses kemanusiaan di negara terbabit.

Realitinya keadaan di Kabul amat mendesak dari hari ke hari apabila keadaan ekonomi Afghanistan yang semakin meruncing. Mata wang Afghani semakin menjunam dari hari ke hari dengan kenaikan harga barang keperluan asas.

Ketika penulis mula-mula tiba di Kabul, kira-kira sebulan lalu, kadar tukaran mata wang Afghani adalah sekitar USD1 bersamaan 85 Afghani dan sekarang ia sudah melebihi 90 Afghani untuk setiap dolar Amerika.

Harga barangan seperti tepung dan minyak masak juga meningkat naik, begitu juga harga petrol selepas berlakunya pertukaran kerajaan Afghanistan sejak dua bulan lalu. Lebih memburukkan apabila lebih ramai yang kini terjerumus dalam kelompok miskin.

Jika sebelum ini, statistik Pertubuhan Bangsa-Bangsa Bersatu (PBB) menyatakan lebih 18 juta rakyat Afghanistan memerlukan bantuan asing, perangkaan itu barangkali tak lagi terpakai ekoran ribuan kakitangan kerajaan yang tidak menerima gaji sejak empat bulan lalu, tergolong dalam kelompok memerlukan.

Ini dapat disaksikan di universiti-universiti swasta di negara itu apabila pelajar-pelajar tidak lagi datang ke universiti untuk belajar kerana tidak mampu membayar yuran (ibu bapa kakitangan kerajaan) walaupun pihak universiti dilaporkan memberikan potongan yuran sehingga 50 peratus.

Di jalanan di Kabul, penulis melihat dengan ketara jumlah peminta sedekah yang amat luar biasa jumlahnya daripada kanak-kanak berpakaian kotor, wanita yang mengendong bayi di jalanan, warga emas dan lelaki yang nampak sihat tetapi membawa anaknya di jalanan untuk menagih sekeping roti.

Di sebuah taman di kawasan Shahrer Naw di tengah-tengah kota Kabul pula terdapat 1,500 pelarian dalaman negara (IDP) yang tinggal di dalam khemah-khemah daif. Majoriti daripada IDP di sini adalah mereka yang terjejas perang sebelum Taliban mengambil alih Afghanistan pada pertengahan Ogos lalu.

Menurut sumber tempatan, ada juga dalam kalangan mereka yang tinggal di khemah IDP di Shahrer Naw ini adalah penduduk Kabul yang dikatakan mengambil kesempatan untuk meminta bantuan. Penulis secara peribadinya tidak bersetuju dengan pandangan ini sekalipun dakwaan ini adalah benar.

Jika seseorang itu tiada pilihan untuk memastikan adanya makanan di atas meja untuk keluarganya, maka dia akan melakukan apa saja untuk memastikan anak-anaknya tidak lapar dan ini mungkin satu-satunya pilihan yang ada pada individu berkenaan.

Mencuri atau merompak bukanlah satu pilihan di zaman Taliban di Afghanistan. Ini kerana pejuang-pejuang Taliban yang dulunya berperang dengan tentera asing, kini bertukar fungsi sebagai polis-polis di jalanan Kabul akan mengambil tindakan tegas kepada pesalah.

Minggu pertama penulis berada di Afghanistan pada pertengahan September lalu, empat penjenayah ditembak mati dan digantung di khalayak ramai di bandar Herat kerana melakukan jenayah penculikan. Sekali imbas ia seakan-akan undang-undang rimba yang amat keras tetapi kerana itulah juga jenayah tidak lagi menjadi isu di Afghanistan.

“Dulu jika suami saya keluar rumah, saya tidak tahu beliau akan balik atau tidak. Itu mungkin kali terakhir saya melihat suami saya. Dulu tidak selamat tetapi sekarang keadaan lebih selamat,” kata Masouda Jami.

Tidak keterlaluan jika penulis mengatakan yang keadaan di Kabul secara relatifnya adalah lebih tenang. Kelihatan warga Afghanistan meneruskan kehidupan seharian mereka seperti biasa walaupun hakikat situasi ekonomi semakin menekan.

Sepanjang 23 hari penulis berada di Afghanistan sejak 24 September lalu melalui Misi Kecemasan Global Peace Mission (GPM) Malaysia dan Muslim Volunteer Malaysia (MVM) terdapat tiga insiden pengeboman di masjid termasuk di satu di Kabul. Dua insiden lagi membabitkan insiden pengebom bunuh diri ketika solat Jumaat di masjid syiah di Kunduz dan Kandahar yang mengorbankan lebih 80 nyawa dengan ratusan cedera.

Siri pengeboman yang dilakukan kumpulan pengganas ISIS ini tidak lain tidak bukan bertujuan memberikan gambaran kepada dunia bahawa keadaan di Afghanistan adalah tidak selamat di bawah pemerintahan kerajaan interim Emeriyah Islam Afghanistan yang diterajui Taliban.

Hal ini diakui dalam pertemuan di Moscow Rabu lalu (20 Oktober 2021) apabila delegasi kerajaan interim Afghanistan bertemu dengan wakil-wakil daripada 10 kuasa serantau termasuk Russia, China, Pakistan dan India, dalam mencari penyelesaian di bumi Afghanistan.

Ketika negara-negara Islam, khususnya Persidangan Kerjasama Islam (OIC) yang kelihatan senada dengan sikap “tunggu dan lihat” majoriti negara-negara di dunia ke atas Afghanistan, sekurang-kurangnya kita harus memuji 10 negara serantau terbabit termasuklah negara Asia Tengah seperti Kazakhstan, Kyrgyzstan, Tajikistan, Turkmeknistan dan Uzbekistan.

Pertemuan di Moscow pada Rabu lalu itu menyaksikan 10 negara serantau itu menyokong permintaan kerajaan interim Emeriyah Islam Afghanistan supaya Persidangan PBB untuk menyelamatkan Afghanistan dianjurkan segera bagi mengelakkan keruntuhan ekonomi dan krisis kemanusiaan di negara bergolak itu.

Penulis bukanlah pendokong negara kuasa besar seperti Russia mahupun Amerika Syarikat, namun tindakan negara itu untuk mengisi ruang kosong yang ditinggalkan AS bagi mengelakkan krisis di wilayah Asia Tengah itu perlu diberi perhatian oleh masyarakat dunia.

Langkah untuk mengasingkan atau isolasi Afghanistan (baca Emeriyah Islam Afghanistan) tidak akan menguntungkan mana-mana pihak apatah lagi negara jiran dan negara serantau yang mempunyai kepentingan di wilayah Asia Tengah dan Asia Selatan.

Russia yang sebelum ini pernah dikalahkan dan dinyahkan oleh pejuang-pejuang Mujahideen dari bumi Afghanistan ketika pendudukannya ke atas negara itu dari tahun 1979 hingga 1989, amat menyedari bahawa keadaan tidak stabil di Afghanistan akan menjejaskan keamanan serantau dan juga kepentingannya.

Malah menteri luar Afghanistan, Mawlawi Amir Khan Muttaqi dilaporkan memberi jaminan bahawa Emeriyah Islam Afghanistan tidak akan membenarkan mana-mana pihak menggunakan negara konflik itu sebagai pangkalan untuk mengancam keselamatan mana-mana negara.

Kenyataan itu tentunya merujuk kepada kesilapan Afghanistan sebelum ini yang didakwa menjadi sarang militan Al-Qaeda dan Osama bin Laden yang mendalangi serangan ke atas World Trade Center pada 11 September 2001 yang seterusnya menjadi titik mula campurtangan Amerika Syarikat ke atas negara itu.

Persidangan PBB untuk menyelamatkan Afghanistan adalah langkah permulaan yang baik sekalipun setakat ini, tiada lagi negara yang mengiktiraf Emeriyah Islam Afghanistan. Ini kerana tanpa bantuan masyarakat antarabangsa, Afghanistan akan terjerumus dalam krisis kemanusiaan yang dahsyat akibat kepincangan ekonominya ketika ini.

Situasi akan menjadi lebih buruk dengan kedatangan musim sejuk dalam tempoh sebulan lagi. Keadaan akan lebih parah apabila PBB meramalkan lebih 3.2 juta kanak-kanak di bawah umur lima tahun, diramalkan mengalami malnutrisi akut menjelang hujung tahun.

Mengambil contoh isu Syria, persidangan khas PBB bagi mengutip dana yang dihoskan kerajaan Kuwait pada 2013, 2014 dan 2015 sebelum ini telah terbukti berjaya memberikan impak signifikan kepada pelarian Syria yang terjejas perang sejak 2011.

Cuma apa yang menjadi ralat kepada penulis adalah tidak seperti isu Syria yang menyaksikan negara Islam (Kuwait) menjadi juara dalam membantu umat Islam, isu di Afghanistan nampaknya akan dijuarai Russia dan mungkin juga China yang mempunyai kepentingan strategik di rantau Asia Tengah itu. Pandangan penulis ini bagaimanapun tidak mengenepikan peranan Turki dan Qatar di Afghanistan ketika ini.

Untuk rekod, setakat ini, Malaysia belum mengiktiraf kerajaan interim Emeriyah Islam Afghanistan, tetapi badan-badan bukan kerajaan (NGO) dari Malaysia telah menyalurkan bantuan kepada rakyat Afghanistan sejak tahun 2001. Antara NGO terbabit adalah Mercy Malaysia, Islamic Relief Malaysia (IRM), Malaysian Relief Agency (MRA), Muslim Care Malaysia dan Global Peace Mission (GPM) Malaysia.

Menteri Luar, Datuk Saifuddin Abdullah pada Mesyuarat Menteri Peringkat Tinggi Mengenai Situasi Kemanusiaan di Afghanistan yang dikelolakan Setiausaha Agung PBB, Antonio Guterres sebelum ini dilaporkan berkata bahawa Malaysia akan menyumbang USD100,000 (RM417,000) untuk membantu rakyat Afghanistan.

Persoalannya, adakah masyarakat dunia pedulikan nasib 40 juta rakyat Afghanistan yang baru keluar dari kancah peperangan ini atau mereka akan dihukum kerana pihak yang menjadi kerajaan di negara itu ketika ini adalah Taliban yang selama ini dilabelkan sebagai “pengganas” oleh negara kuasa besar?

Dalam menjawab persoalan ini, kita seharusnya memahami realiti terkini di Afghanistan. Realitinya adalah lebih 40 peratus daripada 40 juta populasi di Afghanistan dilaporkan tidak mempunyai makanan atau dengan kata lain, lapar.

Realitinya juga adalah Taliban yang kini menerajui kerajaan interim di negara itu selepas kejatuhan 20 tahun pemerintahan Republik Islam Afghanistan yang disokong Amerika Syarikat, adalah kerajaan semasa dan realiti baharu di Afghanistan.

Sepertimana kerajaan di seluruh dunia, ada yang mendokong Emeriyah Islam Afghanistan begitu juga yang menentangnya. Namun apa yang lebih penting, hanya masa akan menentukan sama ada Taliban diterima rakyat Afghanistan atau sebaliknya.

Komuniti dunia juga akan menilai adakah Emeriyah Islam Afghanistan yang diterajui Taliban akan mengotakan janjinya untuk membentuk kerajaan inklusif, mengiktiraf hak wanita dalam masyarakat sejajar dengan undang-undang syariah yang akan dilaksanakannya atau bertindak sebaliknya.

Apa yang lebih penting, masyarakat dunia seharusnya bertindak sekarang untuk menyelamatkan lebih 18 juta rakyat Afghanistan yang terjejas kerana akhirnya mereka juga adalah manusia yang mempunyai hak untuk hidup seperti kita. — AlHijrah Online

Syed Azwan Syed Ali adalah Koresponden AlHijrah Online/Berita AlHijrah dalam isu antarabangsa dan semasa, mempunyai lebih 16 tahun pengalaman dalam bidang kewartawanan, khususnya liputan di zon konflik dan bencana.


ENAM ANGGOTA POLIS PERAK DITAHAN DI PUSAT HIBURAN

IPOH: Enam anggota polis Perak ditahan dalam serbuan di sebuah pusat hiburan di Taman Bercham Jaya di sini pada Sabtu lepas.

Ketua Polis Perak Datuk Seri Mohd Yusri Hassan Basri mengesahkan berhubung penahanan itu, namun tidak mendedahkan dengan lebih lanjut.

“Ia masih dalam siasatan pihak Jabatan Integriti dan Pematuhan Standard (JIPS) Bukit Aman serta polis Perak,” katanya ketika dihubungi Bernama di sini hari ini.

Media melaporkan ketika serbuan dijalankan pada 11.30 malam, kesemua anggota berkenaan ditemukan berada bersama seorang wanita warga Indonesia di premis itu, malah pemeriksaan lanjut mendapati seorang daripada anggota terbabit positif alkohol dan seorang daripada mereka positif dadah.

Sementara itu, Pengarah Jabatan Agama Islam Perak (JAIPk) Harith Fadzilah Abdul Halim ketika dihubungi berkata seorang daripada anggota polis terbabit, ditahan kerana disyaki melakukan kesalahan minuman yang memabukkan.

“JAIPk dipanggil menyertai operasi yang bermula pada pukul 9 malam dan berakhir pada 4 pagi bagi membuat pemeriksaan,” katanya.

Harith Fadzilah berkata JAIPk menjalankan siasatan dan tindakan berhubung kesalahan itu di bawah Seksyen 59 Enakmen Jenayah Syariah Perak (EJSPK) 1992.–AlHijrah Online


NAZRI ANGKAT SUMPAH ADUN SIMPANG JERAM

ISKANDAR PUTERI: Ahli Dewan Undangan Negeri (ADUN) Simpang Jeram Nazri Abdul Rahman hari ini mengangkat sumpah jawatan pada Mesyuarat Ketiga bagi Penggal Persidangan Kedua Dewan Undangan Negeri (DUN) Johor Yang Ke-15 di Bangunan Sultan Ismail, Kota Iskandar di sini hari ini.

Majlis angkat sumpah diadakan di hadapan Speaker DUN Johor Datuk Dr Mohd Puad Zarkashi sambil disaksikan Menteri Besar Johor Datuk Onn Hafiz Ghazi dan ADUN Johor yang lain.

Terdahulu, Mohd Puad yang juga ADUN Rengit merakamkan takziah kepada seluruh ahli keluarga Allahyarham Datuk Seri Salahuddin Ayub atas pemergian beliau pada 23 Julai lepas.

“Sama-samalah kita doakan beliau ditempatkan dalam kalangan orang-orang yang beriman. Bagi yang beragama Islam marilah kita sama-sama membaca al-Fatihah dan bagi mereka yang bukan beragama Islam, berdiri bertafakur selama satu minit,” kata beliau ketika berucap sebelum bermulanya persidangan, hari ini.

Mohd Puad turut mengucapkan tahniah kepada bekas Speaker DUN Johor Suhaizan Kaiat dan Nazri, atas kejayaan masing-masing memenangi kerusi Parlimen Pulai dan DUN Simpang Jeram pada Pilihan Raya Kecil (PRK) 9 Sept lepas.

Nazri, 56, memenangi kerusi DUN Simpang Jeram dengan majoriti undi 3,514, menewaskan Dr Mohd Mazri Yahya daripada Perikatan Nasional (PN) dan calon Bebas S. Jeganathan.

PRK Pulai dan Simpang Jeram diadakan susulan kematian Salahuddin yang juga Timbalan Presiden Amanah.

–AlHijrah Online


Seorang lagi ditahan kerana hina Nabi

KUALA LUMPUR – Polis menahan pemilik akaun Facebook ‘Danny A’antonio  Jr’ semalam kerana memuat naik komen jelik terhadap agama Islam dan Nabi Muhammad SAW.

Menurut Ketua Polis Negara, Tan Sri Mohamad Fuzi Harun, suspek  berusia 28 tahun itu ditahan bagi membantu siasatan di bawah Seksyen 298A Kanun Keseksaan (atas alasan agama menyebabkan suasana tidak  harmoni, perpecahan atau permusuhan, benci-membenci atau niat jahat atau memudaratkan pemeliharaan keadaan harmoni atau perpaduan).

Beliau juga berkata dalam satu kenyataan hari ini , siasatan juga dilakukan di bawah Seksyen 233 Akta Komunikasi dan Multimedia 1998  kerana penggunaan tidak wajar kemudahan rangkaian atau perkhidmatan  rangkaian, dan lain-lain.

“Permohonan reman ke atas suspek akan dibuat hari ini,” katanya menurut laporan Bernama sebagaimana dipetik Sinar Online.

Selain itu beliau turut menasihatkan orang ramai agar tidak menyalahgunakan media sosial atau apa-apa rangkaian komunikasi dengan memuat naik atau  berkongsi sebarang bentuk provokasi yang boleh menyentuh sensitiviti agama dan perkauman, sehingga membangkitkan ketegangan kaum dalam  kalangan masyarakat majmuk di negara ini.

Tiga individu ditahan  pada Selasa dan seorang lagi masih diburu polis kerana disyaki menghina agama Islam termasuk kes menghina Nabi Muhammad SAW dan isteri baginda, Saidatina Aisyah.

Sehingga semalam, polis menerima 929 laporan  polis di seluruh negara berhubung kes itu dan membuka 16 kertas siasatan  bersabit kes penghinaan agama Islam.


PELAJAR TAHFIZ LEMAS SELEPAS SELAMATKAN RAKAN

DUNGUN: Seorang remaja ditemukan lemas selepas menyelamatkan seorang rakannya ketika mandi di kawasan perkelahan air terjun Tasik Puteri, Bukit Besi, di sini pagi tadi.

Mayat mangsa, yang juga etnik Rohingya Almas Khan Alam Shah, 16, ditemui pasukan mencari dan menyelamat kira-kira jam 9.20 pagi.

Ketua Polis Daerah Dungun Supt Baharudin Abdullah berkata, mangsa bersama tujuh rakannya yang juga penuntut di pusat tahfiz di Seremban pergi ke kawasan perkelahan air terjun tersebut untuk bermandi manda.

“Ketika sedang mandi, salah seorang rakannya yang berumur 17 tahun, hampir lemas dan mangsa dikatakan cuba untuk menyelamatkannya sebelum dihanyutkan arus deras.

“Mangsa berjaya menyelamatkan rakannya yang lemas dengan menolak rakannya itu ke tepi sebelum mangsa dihanyutkan arus dan tenggelam ke dasar kawasan air terjun terbabit.

“Rakan mangsa cuba membantu namun gagal berikutan arus deras dan bertindak menghubungi talian kecemasan untuk meminta bantuan,” katanya.

Baharudin berkata, sepasukan anggota bomba dari Balai Bomba Dan Penyelamat Bandar Al Mukhtafi Billah Shah (AMBS) tiba di lokasi kejadian dan mengeluarkan mangsa dari dasar air terjun itu.

Mayat mangsa telah dibawa ke Unit Forensik Hospital Dungun untuk proses bedah siasat manakala rakannya dirawat di Klinik Kesihatan Bandar Bukit Besi dan keadaannya dilapor stabil.—AlHijrah Online


PEMANDU LORI BUAT PUSINGAN U SEBABKAN DUA MAUT DIDENDA RM7,000

TANJUNG MALIM: Seorang pemandu lori yang membuat pusingan U sehingga mengakibatkan dua remaja perempuan maut dalam kemalangan bulan lepas didenda RM7,000 oleh Mahkamah Majistret Slim River di sini semalam, selepas mengaku bersalah atas pertuduhan itu.

Majistret Khairun Neesha Raj Mohamed turut memerintahkan P Yuaraj, 30, dipenjara 12 bulan jika gagal membayar denda berkenaan.

Dia didakwa memandu lori tangki jenis Volvo tanpa pertimbangan munasabah terhadap orang lain yang menggunakan jalan itu dengan cara membuat pusingan ‘U’ di jalan tidak dibenarkan membuat pusingan U.

Kesalahan itu dilakukan di KM121 Jalan Ipoh-Kuala Lumpur arah utara di sini pada 10.58 malam, 29 Mac lepas.

Pertuduhan dikemukakan mengikut Seksyen 43(1) Akta Pengangkutan Jalan 1987 dan boleh dihukum di bawah seksyen yang sama.

Ia memperuntukkan denda minimum RM5,000 dan maksimum RM10,000 dan boleh juga dipenjarakan selama tempoh tidak lebih 12 bulan jika sabit kesalahan.

Pendakwaan dikendalikan Timbalan Pendakwa Raya Nur Diyana Zubir manakala Yuaraj diwakili peguam Yayasan Bantuan Guaman Kebangsaan, Amani Williams-Hunt.

Yuaraj kemudian membayar denda berkenaan.

Jumaat lepas, polis menahan pemandu lori yang dipercayai terbabit dalam kemalangan maut itu berhampiran Plaza Tol Simpang Ampat, Melaka pada 11.57 malam.

Ketika kejadian kedua-dua mangsa yang terkorban Mimi Nurwaheeda Nor Kamar Hisham, 19, dan pemboncengnya, Nur Nabila Rosdi, 19, menaiki sebuah motosikal jenis Yamaha Lagenda 115Z dalam perjalanan dari Ulu Bernam menuju ke Slim River.

Mangsa tidak sempat mengelak apabila sebuah lori membuat pusingan U lalu terlanggar kenderaan berat terbabit. Mimi Nurwaheeda dilaporkan maut di tempat kejadian akibat digilis lori berkenaan manakala Nur Nabila meninggal dunia ketika sedang mendapatkan rawatan di Hospital Slim River. –AlHijrah Online


PERANAN KELUARGA, SEKOLAH, KOMUNITI HARUS TERUS DIPERKUKUH: TUN MAHATHIR

KOTA KINABALU: Dalam perjuangan ke arah mencapai status negara maju, peranan keluarga, sekolah dan komuniti harus terus diperkukuh, kata Perdana Menteri Tun Dr Mahathir Mohamad.

Menurut beliau ia perlu diperkukuh dengan menerap nilai-nilai murni dan memupuk budaya kebangsaan khususnya dalam kalangan generasi muda.

“Ini juga selari dengan Islam sebagai addin. Setiap gerak-geri, perbuatan dan tindakan kita adalah tertakluk kepada nilai agama kita.

“Oleh itu, janganlah kita ikuti perbuatan mahupun perkara-perkara lain yang bertentangan dengan Al-Quran dan hadis sahih yang akan membawa kerosakan, seterusnya menghalang kita daripada mencapai kejayaan dan kemajuan,” katanya.

Perdana menteri berkata demikian ketika merasmikan Majlis Tilawah dan Menghafaz Al-Quran Peringkat Kebangsaan Kali Ke-63, Tahun 1441H/2020M di Pusat Konvensyen Antarabangsa Sabah (SICC) di sini, malam ini.

Sejumlah 28 qari dan qariah mengambil bahagian dalam tilawah yang bemula hari ini yang bertemakan ‘Negara Rahmah Ummah Sejahtera’. Tilawah itu akan berakhir Jumaat ini.

Dalam pada itu, Dr Mahathir berkata apabila kerajaan bertekad untuk menjadikan Malaysia sebuah negara maju, kerajaan sedar terdapat keraguan akan hala tuju negara pada masa depan.

“Ada yang risau apabila maju ia bermakna kita hilang keinsafan dan meminggirkan nilai dan seruan Islam. Tetapi jelas, kemajuan dan kemakmuran yang  kita capai itu saling berkait dan ketika kita meraikan kepelbagaian bangsa dan agama di dalam negara.

“Syiar Islam berkembang pesat dan turut menjadi pemangkin kepada kemajuan yang tercapai. Perseimbangan ini dicapai dan kekalkan jika kita berpegang dan melalui hidup kita seharian dengan berpegang kepada asas Islam iaitu addin, satu cara hidup,” katanya.

Seiring dengan falsafah itu, Dr Mahathir berkata pada 25 Okt tahun lepas kerajaan bersetuju agar gagasan RAHMAH dijadikan sebagai dasar pentadbiran Islam Model Malaysia, berteraskan Maqasid Syariah dan Rahmatan Lil ’Alamin yang bersifat universal, inklusif, telus dan menyantuni, bertepatan dengan suasana, adat serta budaya bangsa Malaysia sendiri.

Kerajaan percaya dasar ini mampu memberi impak positif kepada rakyat dan negara dalam meningkatkan kesejahteraan sosial, kemakmuran dan perpaduan hidup masyarakat berbilang kaum dan agama.

Ia selari dengan Wawasan Kemakmuran Bersama 2030 yang telah dilancarkan oleh kerajaan, katanya.

Pada ucapan di majlis itu, Dr Mahathir turut menyentuh arus revolusi perindustrian 4.0 di mana semua sedia maklum dunia hari ini menyaksikan arus Revolusi Perindustrian 4.0 yang begitu cepat dan kuat cabarannya.

“Kita mesti bersedia berhadapan dengan cabaran-cabaran itu.  Kita mesti lebih berinovatif, kreatif dan terus memperkasa diri dengan ilmu pengetahuan, kemahiran tinggi, daya saing dan jati diri, dalam membangun dan memajukan bangsa Malaysia mengikut acuan kita sendiri.

“Ini adalah negara kita. Kitalah yang akan menentukan nasib kita. Tidak ada orang lain yang boleh mencorakkan masa hadapan kita melainkan diri kita sendiri, dengan izin Allah SWT,” kata perdana menteri.

Beliau berkata negara juga memerlukan rakyat yang matang, berilmu, bekerja keras dan mementing perpaduan.

Oleh itu, beliau mengajak rakyat bersama bersatu padu untuk terus membina negara yang maju lagi makmur, untuk Malaysia yang lebih berdaya saing, bersih dan berintegriti. — BERNAMA


BICARA KES GANGGUAN SEKSUAL EBIT LEW ESOK

KOTA KINABALU: Perbicaraan kes pendakwah Ebit Irawan Ibrahim Lew atau Ebit Lew melibatkan gangguan seksual akan bermula esok hingga 30 Sept di Mahkamah Majistret Tenom.

Lew, 37, menghadapi 11 pertuduhan, antaranya didakwa mengaibkan kehormatan seorang wanita berumur 41 tahun dengan menghantar perkataan lucah ke nombor telefon mangsa melalui aplikasi WhatsApp antara Mac dan Jun tahun lepas.

Dia dituduh melakukan perbuatan itu mengikut Seksyen 509 Kanun Keseksaan yang membawa hukuman penjara sehingga lima tahun atau denda atau kedua-duanya jika sabit kesalahan.

Majistret Nur Asyraf Zolhani akan mendengar kes itu manakala pendakwaan akan dikendalikan oleh Timbalan Pendakwa Raya Azreen Yas Mohammad Ramli dan Adibah Saiful Bahari.

Barisan peguam Ram Singh, Kamarudin Mohmad Chinki, Timothy Daut, Kimberly Ye Wanchuin dan Chen Wen Jye akan mewakili Lew.

Pada Februari lepas, Lew mengaku tidak bersalah atas 11 pertuduhan berkaitan gangguan seksual dan dibebaskan dengan jaminan RM1,000 bagi setiap pertuduhan dengan dua penjamin.

Tenom merupakan sebuah daerah di pedalaman Sabah terletak kira-kira 145 kilometer arah selatan dari Kota Kinabalu.–AlHijrah Online


PERANCIS KETATKAN KAWALAN, HAMPIR CECAH 20K KES COVID-19

PARIS: Perdana Menteri Perancis, Edouard Philippe menegaskan perintah berkurung dikuatkuasakan Selasa lalu untuk membendung penularan koronavirus mungkin dipanjangkan beberapa minggu lagi dan kerajaannya akan mengetatkan kawalan terhadap pergerakan rakyat.

“Ramai warga Perancis ingin kembali hidup normal, tetapi ia tidak akan berlaku esok,” kata Philippe kepada stesen televisyen TF1.

“Kami merasakan langkah perintah berkurung yang telah kami ambil, dan kami akan memperketatkannya… boleh bertahan beberapa minggu,” katanya dipetik agensi berita Xinhua.

Philippe mengumumkan pasar awam terbuka akan ditutup bermula hari ini.

Rakyat dibenarkan pergi berjalan-jalan dengan anak-anak untuk bersenam sekali dalam sehari selama tidak lebih satu jam, dalam radius jarak satu kilometer dari rumah mereka.

Tindakan terhadap mereka yang melanggar peraturan akan menjadi lebih sukar.

Mengenepikan perintah berkurung di seluruh negara, Perdana Menteri Perancis itu menegaskan perintah berkurung boleh dikuatkuasakan mengikut keputusan pihak berkuasa tempatan.

Bandar-bandar Rivera di Nice, Perpignan dan Beziers di selatan Perancis telah dikenakan perintah berkurung mulai Sabtu lalu sebagai tindak balas kepada tindakan ramai orang yangbmengabaikan panggilan untuk menghormati jarak selamat sosial.

Perancis menguatkuasakan perintah berkurung bermula 17 Mac lalu untuk tempoh minimum 15 hari di mana Kerajaan meminta warganya tinggal di rumah dan mengelakkan perjalanan tidak penting.

Hanya perjalanan atas sebab bekerja, keperluan kesihatan atau membeli barangannkeperluan dibenarkan.

Di bawah peraturan baru, warga Perancis yang ingin melakuan perjalanan perlu mengisi dokumen menjelaskan sebab mereka berbuat demikian dan membawa bersama mereka.

Sekiranya didapati melanggar arahan, mereka akan didenda sehingga 135 euro (USD144.8).

Sekitar 100,000 polis digerakkan dan pusat pemeriksaan ditubuhkan di seluruh negara untuk menjamin pematuhan penuh terhadap langkah kawalan wabak itu.

Perancis telah mengarahkan penutupan seluruh institusi dan muzium awam di seluruh negara, menangguhkan acara sukan, menghentikan aktiviti tidak penting ke kafe, restoran, pawagam dan kelab malam.

Sehingga hari ini, Perancis merekodkan 19,856 kes koronavirus dengan 860 kes maut, kata Menteri Kesihatan Olivier Veran.

Dalam 24 jam lalu, lebih 3,176 individu didiagnos dengan virus itu yang meragut 186 nyawa. — Terjemahan AlHijrah Online/ Zamir Akmal Zambri


TIPS BANGUN MALAM BERQIAMULLAIL

Dalam kesibukan dan cabaran tugasan harian di tempat kerja atau di mana-mana sahaja, kadangkala kita berasa penat dan tercari-cari kekuatan untuk melangkah ke hadapan.

Justeru Allah SWT memberikan jawapan bahawa dengan sifat sabar dan mengerjakan solat menjadi kunci kekuatan bagi orang mukmin sebagaimana firmanNya dalam surah al-Baqarah ayat 45 yang bermaksud “Dan mintalah pertolongan (kepada Allah) dengan jalan sabar dan mengerjakan sembahyang; dan sesungguhnya sembahyang itu amatlah berat kecuali kepada orang-orang yang khusyuk”.

Solat yang dilaksanakan terutamanya ketika qiamullail merupakan amalan ruhiyyah bagi membina sebuah institusi keluarga yang sejahtera, serta memperkukuhkan jati diri dan kekuatan kepada sesiapa sahaja bagi melaksanakan tanggungjawab dalam kehidupan.

Di dalam sebuah hadis daripada Abu Hurairah RA, Rasulullah SAW bersabda yang bermaksud “Sebaik-baik puasa setelah puasa Ramadan adalah puasa pada bulan Allah iaitu Muharram, dan sebaik-baik solat setelah solat fardu adalah solat pada waktu malam.” (Riwayat Muslim).

Qiamullail adalah suatu ibadah yang menjadi amalan kebiasaan junjungan mulia Nabi Muhammad SAW serta para sahabat baginda, salafus soleh dan orang mukmin terdahulu hingga kini. Rasulullah SAW menggalakkan umatnya untuk menunaikan ibadah qiamullail dan memberikan khabar gembira kepada sesiapa yang mengerjakannya dengan ganjaran pahala dan anugerah kemuliaan di sisi Allah SWT.

Sabda Rasulullah SAW dalam sebuah hadis yang bermaksud “Hendaklah kamu melakukan qiamullail, kerana qiamullail adalah kebiasaan orang-orang yang soleh sebelum kamu, kerana qiamulail mendekatkan diri kepada Allah, mencegah daripada dosa, menghapuskan kesalahan-kesalahan dan menghalau penyakit dari tubuh”. (Riwayat al-Tirmizi dan al-Hakim).

Rasulullah SAW menyarankan umatnya untuk bangun mengerjakan ibadah qiamullail dan baginda sendiri menunjukkan kesungguhan dalam melaksanakannya sebagaimana yang digambarkan dalam sebuah hadis yang diriwayatkan daripada Aisyah RA, Nabi SAW berdiri solat (malam) sehingga pecah kedua kaki Baginda. Lalu beliau bertanya kepada Baginda SAW: “Kenapa engkau lakukan ini, hai Rasulullah? Bukankah Allah SWT telah mengampunkan dosamu yang telah lalu dan akan datang? Lalu Baginda SAW menjawab: Maksudnya: “Wahai Aisyah! Tidakkah engkau menyukai aku menjadi hamba yang bersyukur.” (Riwayat al-Bukhari).

Qiamullail juga memberikan kekuatan kepada pasukan tentera dalam medan peperangan. Pada malam sebelum meletusnya peperangan Badar, Saidina Ali menyatakan “Tidak ada di kalangan kami yang menunggang kuda melainkan Miqdad. Pada malam itu, kami melihat semuanya tidur melainkan Rasulullah SAW terus menerus menunaikan solat di bawah sebatang pokok dan menangis sehingga ke Subuh.” (ad-Damsyiqi).

Walaupun Rasulullah SAW sahaja yang menunaikan solat pada malam itu, tetapi inilah gambaran penting yang perlu diteladani oleh semua pimpinan Islam hari ini. Program tarbiah Islam ini diteruskan oleh Rasulullah SAW dengan mengajar mereka menunaikan solat, sebagai ibadah pertama dan utama yang ditunaikan oleh para sahabat (al-Mubarakfuri).

Qiamullail merupakan amalan yang sangat dituntut dan tinggi ganjarannya di sisi Allah SWT. Ibadah tersebut boleh dikerjakan secara bersendirian atau bersama ahli keluarga di rumah ataupun secara berjemaah di masjid dan surau. Waktu terbaik untuk menunaikan qiamullail adalah di sepertiga malam sekitar jam 3 pagi.

Setelah bangun dari tidur dan mengambil wuduk, disunatkan untuk terus mengerjakan solat sunat Tahajud diikuti solat sunat yang lain seperti solat sunat Hajat, solat sunat Taubat, solat sunat Tasbih, dan solat sunat Witir. Antara amalan lain yang boleh dilakukan semasa qiamullail termasuklah membaca al-Quran, berwirid, berzikir, beristighfar dan berselawat.

Bagi memudahkan kita untuk bangun malam mengerjakan qiamullail, beberapa amalan digalakkan seperti qailulah iaitu berehat atau tidur sebentar sebelum gelincir matahari sebelum masuknya waktu zohor.

Di dalam sebuah hadis Rasulullah SAW bersabda yang bermaksud “Kuatkan puasa di siang hari dengan makan sahur dan qailulah untuk bangun malam.” (Riwayat Ibnu Majah). Azam yang kuat perlu ada dalam diri seorang mukmin yang mahu bangun malam bagi beribadah.

Dalam sebuah hadis Rasulullah SAW bersabda bermaksud “Tidaklah seseorang yang terbiasa mengerjakan solat tahajud, lalu dia tertidur (tidak melaksanakannya), kecuali akan dicatat baginya pahala solat tahajud, dan tidur tersebut dianggap sebagai sedekah (Riwayat Abu Daud).

Sesiapa yang berazam untuk bangun malam juga perlu menjauhi perbuatan maksiat sebelum mendapatkan kemuliaan munajat pada malam tersebut. Menjaga amalan pemakanan juga dapat membantu memberikan kekuatan untuk bangun malam.

Rasulullah SAW menasihati para sahabat supaya bersederhana dan tidak berlebihan dalam pemakanan sebagaimana sabda baginda yang bermaksud “Anak Adam tidak memenuhi suatu bekas yang lebih buruk berbanding perutnya. Cukuplah bagi anak Adam beberapa suap yang dapat meluruskan tulang belakangnya (yakni memberikan kekuatan kepadanya). Sekiranya tidak dapat, maka (paling maksimum hendaklah) sepertiga untuk makanan, sepertiga untuk minuman dan sepertiga untuk pernafasan.” (Riwayat al-Tirmizi).

Selain itu, kita juga digalakkan untuk berwuduk sebelum tidur sebagaimana hadis daripada Muaz bin Jabal bahawa Rasulullah SAW bersabda bermaksud “Tidaklah seorang hamba tidur di malam hari dalam keadaan suci (berwuduk), kemudian ia terbangun di tengah malam, lalu ia memohon sesuatu kepada Allah dari perkara dunia atau perkara akhirat, niscaya akan diberikan kepadanya.’ (Riwayat Ibu Majah).

Di Wilayah Persekutuan, program Putrajaya Berqiamullail Bersama Agensi Hal Ehwal Islam dicetuskan oleh Menteri di Jabatan Perdana Menteri (Hal Ehwal Agama) pada bulan Jun yang lalu dan memasuki siri kedua pada 13 Ogos depan. Program tersebut selaras dengan Pelan Pengimarahan Masjid-Masjid Wilayah Persekutuan 2020-2024 yang berhasrat untuk membudayakan amalan berqiamullail dalam kehidupan seorang muslim di semua peringkat sama ada individu, keluarga, masyarakat, mahupun pemimpin.

Marilah kita bersama-sama memburu kelebihan qiamullail dengan memperbanyakkan berdoa pada malam tersebut serta mengharapkan keampunan dan mendambakan ketenangan jiwa daripada Allah SWT.

Semoga program ini dapat dipergiatkan di masjid dan surau seluruh Wilayah Persekutuan bagi menggalakkan lebih ramai ahli kariah hadir berqiamullail bukan sekadar pada musim tertentu. Pihak masjid dan surau boleh melaksanakan pelbagai inisiatif sebagai galakan untuk ahli kariah melazimi amalan qiamullail dalam kehidupan. – AlHijrah Online

Penulis adalah Pengarah Jabatan Agama Islam Wilayah Persekutuan (JAWI).


BUANG AL-QURAN : POLIS SELESAI AMBIL KETERANGAN 14 INDIVDU

KUALA LUMPUR: Seramai 14 individu termasuk tiga penerbit dan tiga pencetak telah pun selesai memberi keterangan untuk membantu siasatan berhubung penemuan 13 naskhah al-Quran dipercayai sengaja dibuang ke dalam longkang berhampiran tasik lombong di Jinjang, di sini, bulan lepas.

Ketua Polis Kuala Lumpur Datuk Azmi Abu Kassim berkata polis kini masih dalam proses melengkapkan siasatan kes berkenaan dan sedang berusaha mengesan pihak yang melakukan perbuatan tidak bertanggungjawab itu.

“Kami masih belum dapat punca sebenar al-Quran ini dari mana dan polis masih berusaha mengesan serta mengenal pasti pihak yang terlibat dengan pembuangan al-Quran secara tidak berhemah itu,” katanya.

Beliau berkata demikian ketika diminta mengulas mengenai perkembangan siasatan pembuangan al-Quran di dalam longkang selepas hadir pada program High Profile Policing sempena Peringatan Hari Polis yang ke-216 di KLCC, di sini hari ini.

Sebelum ini, satu video tular di laman sosial yang memaparkan seorang individu mengutip beberapa naskhah al-Quran, dipercayai dibuang pihak tidak bertanggungjawab di dalam longkang berhampiran lombong Taman Sri Murni di Gombak sehingga menimbulkan perasaan marah dalam kalangan umat Islam di negara ini.

Kes itu disiasat mengikut Seksyen 295 Kanun Keseksaan kerana membinasakan al-Quran dengan tujuan mengaibkan agama dan Seksyen 298 A Kanun Keseksaan kerana mendatangkan mudarat keharmonian atas agama.

Sementara itu, beliau sekali lagi turut menegaskan amaran yang dikeluarkan oleh Ketua Polis Negara Tan Sri Acryl Sani Abdullah Sani Jumaat lepas, bahawa polis tidak teragak-agak untuk mengambil tindakan kepada mana-mana individu yang membangkitkan isu perkauman.

“Polis tidak akan membiarkan ibu kota warga Kuala Lumpur dan Putrajaya diganggu-gugat keselamatan serta ketenteramannya susulan sentimen perkauman.

“Saya tidak kompromi dengan isu ini (sentimen perkauman) maka saya harap masyarakat dapat menyokong dengan apa yang polis sasarkan iaitu menjaga ketenteraman keharmonian ibu kota ini,” katanya.

Pada Jumaat lepas, Perdana Menteri Datuk Seri Anwar Ibrahim mendedahkan terdapat usaha pihak tertentu meniupkan sentimen kaum dan agama, dan telah mengarahkan pasukan keselamatan untuk berwaspada bagi menjaga keamanan negara agar ia tidak digunakan untuk menimbulkan kekacauan.

Susulan itu, Acryl Sani memberi jaminan bahawa tahap keselamatan negara terkawal serta menzahirkan komitmen dalam memastikan penguatkuasaan undang-undang dilaksanakan secara berterusan, demi memastikan keselamatan kekal terjamin. –AlHijrah Online


PELARIAN SYRIA AMBIL KESEMPATAN

Susulan viral kisah pelarian Syria mengemis di Kuala Lumpur, wartawan kami, Zaim Zamani merungkai kisah sebenar yang berlaku.

Tonton bingkisan dari Berita Alhijrah, Ahad, 26 Jun 2016, 8.00 malam.


HATI-HATI DENGAN TAWARAN BADAL HAJI, ELAK JADI MANGSA PENIPUAN – TH

KUALA LUMPUR: Umat Islam di negara ini diingatkan agar lebih berhati-hati dengan tawaran badal atau upah haji oleh agensi pelancongan mahu pun individu tertentu, untuk mengelak daripada menjadi mangsa penipuan.

Pengarah Eksekutif Haji Lembaga Tabung Haji (TH) Datuk Seri Syed Saleh Syed Abdul Rahman berkata setiap individu dari luar Makkah perlu mendapatkan visa haji untuk melaksanakan ibadat haji yang ditetapkan oleh Kerajaan Arab Saudi.

Beliau berkata penduduk tempatan pula perlu mendapatkan permit kebenaran daripada pihak berkuasa Arab Saudi untuk tujuan itu.

“TH akan terus mengingatkan orang ramai untuk mengambil langkah berjaga-jaga bagi mengelak daripada menjadi mangsa penipuan.

“Tawaran badal haji jika sekitar RM1,000 sehingga RM3,500 ke atas itu terlampau murah jika dibandingkan dengan harga asal permit haji yang harganya paling rendah adalah sekitar SR4,000 (RM4,800) dan lain-lain perbelanjaan yang perlu ditanggung oleh penduduk tempatan Arab Saudi untuk menunaikan ibadat haji,” katanya dalam kenyataan di sini hari ini.

Syed Saleh menegaskan TH dan anak syarikatnya tidak terlibat dalam sebarang bentuk promosi, penawaran mahupun penyediaan perkhidmatan badal haji.–AlHijrah Online


SITI NURAMIRA DIDENDA RM8,000 TANGGAL BAJU KURUNG, TUDUNG DI KELAB KOMEDI

KUALA LUMPUR: Seorang wanita yang membuka tudung dan menanggalkan baju kurung ketika membuat persembahan di sebuah kelab komedi Crackhouse di Taman Tun Dr Ismail tahun lepas, didenda RM8,000 oleh Mahkamah Sesyen di sini, hari ini.

Hakim N. Priscilla Hemamalini menjatuhkan hukuman itu selepas Siti Nuramira Abdullah, 27, mengaku bersalah atas pertuduhan pilihan iaitu dengan sengaja berniat melukakan perasaan agama orang lain dengan menyebut bahawa dia adalah seorang muslim telah menghafal 15 juzuk al-Quran dan kemudiannya bertindak membuka tudung serta menanggalkan baju kurung sewaktu persembahan di atas pentas.

Wanita itu dituduh melakukan kesalahan tersebut di Kelab Komedi Crackhouse di Taman Tun Dr Ismail di sini pada 6 petang, 4 Jun 2022, mengikut Seksyen 298 Kanun Keseksaan yang membawa hukuman penjara maksimum setahun atau dengan denda atau kedua-duanya.

Mahkamah turut memerintahkan tertuduh dipenjara empat bulan sekiranya gagal membayar denda tersebut. Dia membayar denda itu.

Hari ini ditetapkan untuk sambung bicara bagi pemeriksaan balas peguam terhadap saksi pendakwaan pertama, Muhammad Asyraf Kamal Musthaffa, namun Timbalan Pendakwa Raya Abdul Malik Ayob memaklumkan kepada mahkamah pihak pendakwaan menawarkan pertuduhan pilihan di bawah Seksyen 298 Kanun Keseksaan terhadap tertuduh.

“Pendakwaan menawarkan pertuduhan pilihan berikutan Jabatan Peguam Negara (AGC) menerima representasi dikemukakan tertuduh pada 16 Mac lepas,” kata Abdul Malik.

Beliau juga memohon supaya hukuman yang dikenakan terhadap tertuduh menggambarkan keseriusan kes, mengambil kira tindakan tertuduh mendapat perhatian umum.

“Tertuduh pada asalnya didakwa mengikut Seksyen 298A (1) (a) Kanun Keseksaan dan ditawarkan dengan pertuduhan pilihan mengikut Seksyen 298. Walaupun hukuman di bawah Seksyen 298 adalah lebih rendah, ia tidak bermaksud kesalahan yang dilakukan oleh tertuduh tidak serius.

“Malaysia adalah negara berbilang kaum dan agama, demi menjaga keharmonian negara tiada sesiapa wajar membuat perkara melukakan perasaan penganut agama dan mengganggu mana-mana agama. Tertuduh boleh membuat persembahan tanpa merujuk mana-mana agama kerana isu agama adalah tidak wajar dijadikan bahan lawak,” katanya.

Peguam R. Sivaraj yang mewakili Siti Nuramira memohon hukuman denda ringan atas alasan anak guamya tidak mempunyai rekod jenayah lampau.

“Pengakuan bersalah tertuduh hari ini menjimatkan masa dan kos mahkamah. Selepas anak guam saya dituduh di mahkamah, dia tidak pernah melakukan persembahan komedi atau apa-apa perkara berkaitan dengan kesalahan sebelum ini selain tidak mempunyai akaun media sosial dan menyepikan diri serta tidak mengundang sebarang kontroversi lain.

“Kes ini menjadi topik perbualan hangat ketika ia tular di media sosial tahun lepas. Ini menyebabkan perubahan drastik dalam gaya hidup tertuduh dari segi keperibadian, kesihatan mental dan hubungan sosialnya.

“Pengalaman dia ditangkap polis, ditahan reman di lokap serta dipenjara lebih kurang 10 hari juga memandai sebagai pengajaran kepada tertuduh,” kata peguam itu dan memaklumkan anak guamnya telah insaf dan mohon maaf atas perbuatannya.–AlHijrah Online


Berakhlak, keliru atau dikelirukan

“Ramadhan Mubarak….Ramadhan Kareem” Inilah mesej yang membadai media sosial
ketika di ambang bulan Ramadan. Sejuk hati dan teruja jiwa apabila aplikasi
Whatsapp dihujani ucapan yang mengagungkan bulan paling mulia ini.

Serentak dengan keterujaan ini, terdapat individu
dan kumpulan yang ghairah pula mempersoalkan jumlah solat tarawih dan
berkilometer panjang kupasannya. Manakala ada kumpulan dengan nada pedas yang
memekakkan telinga menjerit-jerit mempersoalkan tarikh sebenar Nuzul Al-Quran. Dan,
suasana ambang Ramadan turut dipanaskan dengan hujah syeikh-syeikh bertaraf
pasar malam yang saling berbalas tembakan mengenai cara rukyah atau falak dalam
menentukan bermulanya bulan di mana turunnya Lailatul Qadar.

Belum pun bulan Ramadan bermula, sudah wujud
perpecahan yang membingitkan.

Anehnya, sebelum memulakan hujah,
masing-masing mengucapkan Assalamualaikum.
Adakah ucapan salam hanya sebagai pembuka kata tanpa perlu disusuli dengan
tindakan dan tutur kata yang berakhlak?

“Bid’ah….bid’ah”
ungkapan paling merdu tetapi menyakitkan telinga sering terbolos keluar dari
minda yang ingin menjadi pembela kepada sabda baginda Nabi Muhammad SAW, “Barang siapa membuat suatu perkara baharu dalam urusan kami ini (urusan agama) yang tidak ada
asalnya, maka perkara tersebut tertolak” (Bukhari
dan Muslim).

Sayangnya, kerana kekhusyukan untuk menghayati
hadis ini, ada individu dan kumpulan tertentu yang terlepas pandang mengenai
akhlak yang disyariatkan oleh Islam ketika berbincang. Ia melenting menuduh dengan
nyaring orang lain yang dianggap melakukan bid’ah tetapi terlupa yang dirinya
sedang berbid’ah dalam berhujah.

Apakah umat Islam keliru atau
dikelirukan apabila aspek-aspek akhlak tidak dijadikan keutamaan?

Ada umat Islam yang hebat dengan ilmu
agama tetapi akhlak berhujah sering dinodai. Ada yang unggul dalam berkebajikan
namun akhlak dalam berurusan dibakulsampahkan. Ada yang rakus dengan ibadah
tetapi memilih untuk mengasingkan akhlak dalam tindakan.

Juga, tanpa disedari ramai umat Islam yang
menjadi pak turut dalam berpolitik. Mereka tidak pernah melafazkan bai’ah,
tetapi pada hakikatnya gelagat mereka jelas ke arah ini. Sokongan mereka yang
keterlaluan menewaskan logik akal. Benar dan salah bukan satu perkiraan, tetapi
yang penting ialah kejelekitan kumpulan yang membabi buta.

Juga, tidak perlu memerah otak, kedapatan
ramai umat Islam yang mengaku berjenama muslim, tetapi mereka masih ragu-ragu
dengan saranan al-Quran dan hadis dalam menjalani kehidupan harian.

Juga, kelihatan muslimin berpusu-pusu ke
masjid untuk menunaikan solat Jumaat bagi menyahut seruan Illahi, tetapi sebaik
selesai bersolat, kehidupan kembali normal tanpa roh Jumaat menjelma dari dalam
jiwanya. Seolah-olah ibadah Jumaat hanyalah acara hiburan mingguan yang
membosankan.

Gambaran apakah yang dapat dipelajari dari
kes-kes seperti ini?

Sukar dipastikan di mana dan bagaimana
silapnya pembudayaan akhlak dalam masyarakat di negara ini sehingga ia gagal
disepadukan dalam tutur kata dan tindakan.

Dari masjid hinggalah ke institusi pendidikan,
dari acara sosial hinggalah ke pentas politik, dan dari hubungan kekeluargaan
hinggalah ke pengurusan perniagaan, akhlak bukan lagi sesuatu yang diutamakan
dan perlu dipromosikan.

Akhlak didendang-dendangkan ibarat lip service yang tidak membawa apa-apa
makna. Ia hanya indah diucapkan apabila perlu, namun apabila berhadapan dengan
cabaran, soal akhlak bukan lagi satu keperluan.

Kebobrokan umat Islam mengikis akhlak dalam
kehidupan sudah tidak terasa. Ia terlalu kerap dan terlalu berleluasa. Malah
ada yang menganggapnya satu keperluan dalam keadaan yang terdesak dengan alasan
rukhsah!

Pendewa falsafah rukhsah memberikan gambaran seolah-olah
usaha Nabi Muhammad SAW dalam membetulkan aqidah dan akhlak sudah tidak selari
dengan kehidupan masa kini.

Apa tidaknya, politik dipisahkan dari akhlak.
Perniagaan dan perkhidmatan yang berakhlak tidak dirasakan dapat memaksimumkan
produktiviti dan keuntungan. Hubungan sesama insan terasa rugi jika ia
bermodalkan akhlak. Ilmu dan pendidikan hanya memuja pencapaian walaupun tanpa
akhlak.

Adakah umat Islam keliru atau dikelirukan
mengenai keutamaan akhlak dalam kehidupan?

Lihat sahaja contoh-contoh yang berlegar di ruang
bumi Malaysia ketika ini. Ibu bapa lebih mementingkan kejayaan anak-anak dari
mengutamakan akhlak. Pentadbir dan pengurus meletakkan pencapaian mengatasi
keperluan bekerja secara berakhlak. Pemimpin pula sering memberi hujah cognitive dissonance yang menghiburkan
dan memperbodohkan rakyat dengan lakonan berakhlak songsang.

“Sesungguhnya pada diri Rasulullah ada teladan yang baik bagimu, iaitu
bagi orang yang mengharapkan Allah dan hari akhirat serta banyak berzikir
kepada Allah.” Inilah sifat dan sikap Nabi Muhammad SAW yang difirmankan
oleh Allah SWT dalam surah Al-Ahzab ayat 21.

Namun, di manakah akhlak yang dipamerkan oleh
Rasulullah SAW dalam kehidupan majoriti umat Islam di Malaysia?

*Dr Yahya Mat Som adalah pakar dalam bidang Pembangunan Personal dan Profesional (Cognitive Dissonance Psychology)

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


HAFIDZ ROSHDI DIDAKWA CEDERAKAN ISTERI, DIARAH JALANI PEMERIKSAAN DI HOSPITAL BAHAGIA

KUALA KUBU BHARU: Pelakon Hafidz Roshdi mengaku tidak bersalah di Mahkamah Majistret di sini hari ini, atas pertuduhan mencederakan isterinya dengan menumbuk pipi kiri wanita itu, awal bulan ini.

Hafidz Roshdi atau nama sebenarnya Muhammad Hafidz Roshdi, 29, membuat pengakuan itu selepas pertuduhan terhadapnya dibacakan di hadapan Hakim Siti Fatimah Talib yang bertindak sebagai Majistret.

Pelakon drama bersiri ‘Tundukkan Playboy Itu’, didakwa dengan sengaja menyebabkan kecederaan terhadap isterinya Nurul Shuhada Mat Shukri, 29, dengan menumbuk pipi kiri wanita itu sebanyak tiga kali sehingga mangsa mengalami luka, lebam dan bengkak.

Dia dituduh melakukan kesalahan itu berhampiran susur keluar Tol Sungai Buaya di sini pada 3.22 pagi, 2 Mac lepas.

Pertuduhan adalah mengikut Seksyen 323 Kanun Keseksaan membawa hukuman penjara maksimum setahun atau denda RM2,000 atau kedua-duanya dan dibaca bersama Seksyen 326A kanun sama yang memperuntukkan hukuman penjara dua kali ganda tempoh maksimum bagi sabitan di bawah Seksyen 323.

Muhammad Hafidz yang berkemeja hijau dan berseluar hitam kelihatan tenang sepanjang prosiding itu.

Terdahulu, Timbalan Pendakwa Raya Nurul Qistini Qamarul Abrar memaklumkan kepada mahkamah, tertuduh ada mendapatkan rawatan psikiatri dan memohon supaya pelakon itu dirujuk ke Hospital Bahagia Tanjung Rambutan, Perak, yang permohonan itu dibuat mengikut Seksyen 342 Kanun Tatacara Jenayah.

“Pihak pendakwaan juga menawarkan jaminan RM10,000 dengan seorang penjamin berserta syarat tambahan tertuduh perlu mendapatkan rawatan dan penilaian di Hospital Bahagia dan dilarang mengganggu mangsa serta pasportnya diserahkan kepada mahkamah sehingga kes selesai,” kata Nurul Qistini.

Peguam Datuk Akberdin Abdul Kader yang mewakili Muhammad Hafidz tidak menafikan anak guamnya mempunyai gangguan bipolar namun memberitahu mahkamah, ia bukan serius seperti penyakit mental yang berat seperti skizofrenia.

Beliau turut memohon supaya jaminan dikurangkan kepada RM5,000 kerana anak guamnya mempunyai dua anak selain tawaran berlakon anak guamnya kini ditarik balik berikutan kes itu.

“Pihak kami juga tidak membantah berhubung syarat tambahan yang dipohon oleh pendakwaan, namun adalah tidak munasabah pasport tertuduh diserahkan kepada mahkamah,” kata peguam itu.

Hakim Siti Fatimah membenarkan Muhammad Hafidz diikat jamin RM4,000 dengan seorang penjamin berserta syarat tambahan iaitu bapa pelakon tersebut perlu memastikan anaknya pergi ke Hospital Bahagia untuk mendapatkan pemeriksaan dan rawatan psikiatri berkuat kuasa 28 Mac ini.

“Tertuduh juga dilarang mengganggu mangsa secara terus atau melalui ejen atau sebarang bentuk gangguan lain dan sekiranya tertuduh mempunyai pasport, ia perlu diserahkan kepada mahkamah sehingga kes selesai,” kata Siti Fatimah yang turut menetapkan 9 Jun ini untuk sebutan kes bagi dokumen perubatan mangsa dan laporan penilaian psikiatri tertuduh. — AlHijrah Online


KES EBIT LEW: TERDAPAT SEJARAH LAYARI LAMAN SESAWANG LUCAH DALAM TELEFON BIMBIT DIANALISIS POLIS

TENOM: Saksi ketujuh perbicaraan kes pendakwah Ebit Irawan Ibrahim Lew atau Ebit Lew hari ini menyambung keterangan dengan memberitahu mahkamah bahawa terdapat sejarah melayari laman sesawang lucah pada telefon bimbit yang dianalisisnya.

Juruanalisis Kanan Audio Video Polis Diraja Malaysia (PDRM) ASP Latifah Abdul Aziz, 43, berkata laman sesawang itu dilayari daripada aplikasi Google dan hasil analisis itu telah dimasukkan dalam cakera video digital boleh rekod (DVD-R) untuk diserahkan kepada pegawai penyiasat.

“Hasil analisis mendapati terkandung sejarah melayari laman sesawang disyaki berunsur lucah daripada aplikasi Google dan saya pohon pegawai penyiasat rujuk DVD-R yang saya masukkan hasil analisis tersebut.

“Daripada kesemua tangkap layar yang saya buat, ada beberapa laman sesawang disyaki berunsur lucah dan juga bukan berunsur lucah,” katanya sewaktu pemeriksaan utama oleh Timbalan Pendakwa Raya Nor Azizah Mohamad di Mahkamah Majistret di sini hari ini.

Beliau berkata bagi memastikan laman sesawang yang dilayari itu adalah laman sesawang yang mempunyai unsur lucah, beliau telah membuka beberapa laman sesawang dengan merujuk kepada hasil analisis dan mendapati ia sememangnya laman sesawang berunsur lucah.

Latifah berkata antara laman sesawang yang turut dilayari termasuk wikipedia berkaitan “gangguan seksual”, “Undang-undang gangguan seksual di Malaysia”, “gurau lucah berisiko disumbat penjara” dan “Rang Undang-undang kesalahan-kesalahan seksual, hukuman seksual”.

Nor Azizah: Adakah metadata yang kamu nyatakan ini juga dapat dilihat di dalam tangkap layar yang ada di dalam hasil analisis ini ?

Latifah: Ya, untuk gambar pertama, ini adalah rumusan kesemua tangkap layar yang dibuat daripada kandungan sejarah melayari laman sesawang di dalam barang kes (telefon bimbit).

Perbicaraan di hadapan Majistret Nur Asyraf Zolhani hari ini dijalankan tanpa kehadiran tertuduh yang mendapat kebenaran mahkamah. Peguam yang mewakili Ebit iaitu Ram Singh memaklumkan bahawa Ebit sedang menunaikan ibadah haji di Makkah.

Sementara itu dalam pemeriksaan utama Nor Azizah pagi tadi, Latifah memaklumkan satu lagi telefon yang dianalisisnya mengandungi sebanyak 219 tangkap layar perbualan daripada aplikasi WhatsApp bermula pada 4 Mac 2021.

Beliau berkata perbualan tangkap layar yang diperoleh daripada telefon bimbit dalam kes itu telah disimpan dalam cakera padat (CD).

“Gambar satu (tangkap layar) menunjukkan paparan berkaitan nombor telefon milik penghantar mesej.    Dalam paparan itu menunjukkan tarikh bermulanya perbualan mesej pada 4 Mac 2021 yang berikutnya (dalam bentuk tangkap layar) adalah isi perbualan,” katanya.

Latifah berkata daripada beberapa gambar tangkap layar itu juga ada menunjukkan panggilan suara yang tidak dijawab daripada penghantar yang dibuat pada  6.10 petang tetapi tarikh tidak dinyatakan semasa  prosiding.

Terdapat juga panggilan suara yang tidak dijawab daripada penghantar pada  15 Mac dan 16 Mac 2021.

Beliau berkata pada tarikh 17 Mac 2021, satu lagi tangkap layar menunjukkan cubaan semula yang cuba dihantar daripada telefon bimbit penerima kepada pengirim tetapi mesej berkenaan tidak disampaikan.

Ebit, 37,  berdepan 11 pertuduhan gangguan seksual iaitu membuat hantaran gambar dan perkataan lucah dengan maksud mengaibkan kehormatan seorang wanita melalui aplikasi WhatsApp antara Mac dan Jun 2021.

Pertuduhan mengikut Seksyen 509 Kanun Keseksaan yang membawa hukuman penjara maksimum lima tahun atau denda atau kedua-duanya, jika sabit kesalahan.

Perbicaraan disambung esok.–AlHijrah Online


KALIMAH ALLAH: MOHD NA’IM YAKIN KDN AKAN TINGKATKAN PEMANTAUAN, BERTINDAK TEGAS

KUALA LUMPUR: Jabatan Perdana Menteri (Hal Ehwal Agama) yakin Kementerian Dalam Negeri (KDN) akan meningkatkan pemantauan dan bertindak tegas terhadap sebarang bentuk pelanggaran pengembangan doktrin atau kepercayaan agama lain dalam kalangan orang Islam selaras dengan Perlembagaan Persekutuan.

Menterinya, Datuk Dr Mohd Na’im Mokhtar berkata pihaknya memberi jaminan akan sentiasa bekerjasama dengan KDN dalam melindungi dan memelihara dasar sedia ada yang sedang berkuat kuasa berhubung isu penggunaan kalimah Allah dan lain-lain kalimah suci dalam agama Islam.

“Orang ramai dinasihatkan agar bertenang dan mengambil sikap berhati-hati dalam memberi reaksi terhadap isu ini kerana ia berkaitan isu teknikal perundangan dan mengelak daripada terpengaruh dengan sentimen yang tidak berasas bagi menjamin kesejahteraan dan keharmonian beragama,” katanya dalam kenyataan hari ini.

Menurut Mohd Na’im pihaknya ambil maklum pendirian KDN dalam menghormati, memperakui, dan menerima pakai ketetapan enakmen negeri-negeri dan titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 7 Februari 2023 yang menzahirkan agar dikekalkan dasar sedia ada yang sedang berkuat kuasa berhubung isu penggunaan kalimah Allah.

Jabatan itu akan sentiasa menjunjung titah Sultan Johor, Sultan Ibrahim Iskandar dan Sultan Selangor Sultan Sharafuddin Idris Shah untuk menjaga kemuliaan dan kesucian agama Islam termasuk isu kalimah Allah. – AlHijrah Online


TUGAS IZZAH HANYA BANTU, BUKAN AMBIL PROJEK – PM

KUALA LUMPUR: Perdana Menteri Datuk Seri Anwar Ibrahim berkata beliau terbuka menerima setiap teguran, dan akan memberikan penjelasan berhubung pelantikan Nurul Izzah selaku Penasihat Kanan Ekonomi dan Kewangan kepadanya.

Menegaskan sekali lagi bahawa pelantikan itu dibuat tanpa sebarang bayaran, Anwar berkata beliau mahu Nurul Izzah memainkan peranan membantu kerajaan, antara lain dalam memastikan ketelusan pentadbiran serta urusan perolehan tender kerajaan, berlaku secara teratur dan mengikut prosedur.

“Saya terima baik teguran. Saya jelaskan, itu berbeda dengan pengalaman yang lalu yang biasanya semua lantikan akan melibatkan soal upah dan ganjaran.

“Dia (Nurul Izzah) datang untuk bantu. Itu sahaja, bukan untuk ambil projek,” katanya kepada pemberita selepas Majlis Anugerah Sukan Negara 2021 di sini hari ini.

Perdana Menteri turut mempersoalkan pihak yang mengkritik beliau yang menurut Anwar, mereka sendiri tidak mengamalkan pentadbiran yang telus, malah memberikan kontrak dan tender bernilai jutaan ringgit kepada ahli keluarga mereka.

“Sebab itu saya kata sedia terima teguran. Jika ikhlas saya tiada masalah kerana saya komited memastikan supaya tiada amalan tidak sihat berlaku dalam pentadbiran kerajaan,” katanya.

Mengulas kritikan mengenai amalan nepotisme di sebalik pelantikan anaknya itu, Anwar menjelaskan perkara itu berlaku jika seseorang diberi jawatan untuk tujuan menyalahguna kuasa, memperkayakan diri, menambah kontrak dan mahu mendapat upah yang tinggi.–AlHijrah Online


MALAYSIA PRIHATIN, SANTUNI PELAJAR PALESTIN DALAM NEGARA

KUALA LUMPUR: Hampir setengah juta ringgit diperuntukkan bagi membiayai kos pengajian 135 pelajar rakyat Palestin yang sedang menyambung pengajian di 21 universiti di Malaysia.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, usaha itu menterjemah keprihatinan kerajaan, selain menyuntik harapan baru kepada golongan berkenaan untuk terus meraih kejayaan dalam akademik.

Saksikan laporan Berita AlHijrah siaran 18 Jun 2021. — AlHijrah Online


JAKIM TANGGUH BERI ELAUN PENUH CUTI BERSALIN GURU KAFA

KUALA LUMPUR: Jabatan Kemajuan Islam Malaysia (JAKIM) menangguhkan pelaksanaan kemudahan cuti bersalin berelaun penuh kepada guru Kelas al-Quran dan Fardu Ain (KAFA) wanita.

Ketua Pengarahnya, Datuk Hakimah Mohd Yusoff berkata, ini kerana Kementerian Kewangan pada 6 Julai lalu berpendapat pelaksanaan kemudahan tersebut tidak sesuai buat masa ini kerana kedudukan status perjawatan guru KAFA.

“Sebagai mematuhi saranan dan pandangan tersebut, JAKIM telah mengeluarkan surat penangguhan pemberian kemudahan tersebut pada 21 Julai 2022.

“JAKIM dalam usaha membuat rayuan kepada Kementerian Kewangan dan sedang menjustifikasi langkah yang dibuat untuk pertimbangan semula kementerian itu,” katanya dalam satu kenyataannya, hari ini.

Menurutnya, Januari lalu JAKIM telah mengeluarkan Peraturan-Peraturan Pelaksanaan Program KAFA Baharu Tahun 2022 untuk diguna pakai oleh semua Agensi Pelaksana KAFA.

Antara perkara baharu dimasukkan dalam peraturan tersebut merupakan Kemudahan Cuti Bersalin Berelaun Penuh yang diberikan kepada guru KAFA wanita sekali dalam tempoh kontrak yang berkuat kuasa yang sebelum ini tidak pernah diberikan.

Ujar Hakimah, keputusan tersebut dibuat sebagai salah satu usaha dan inisiatif JAKIM dalam menjaga kebajikan golongan Guru KAFA wanita yang bersalin.

Dalam pada itu, JAKIM bersama Menteri di Jabatan Perdana Menteri (Hal Ehwal Agama) Senator Datuk Idris Ahmad mengadakan perjumpaan bersama Ketua Pengarah Perkhidmatan Awam (KPPA) Datuk Seri Mohd Shafiq Abdullah.

“Perjumpaan tersebut bagi membincangkan isu kebajikan bagi guru dan Penyelia KAFA mencari jalan bagi membela dan menjaga kebajikan semua pihak yang berada di bawah kawal selia JAKIM termasuk guru KAFA.

“JAKIM amat mengharapkan sokongan dan doa dari semua pihak agar usaha berterusan yang dibuat oleh pihak kerajaan melalui JAKIM selama ini dipermudahkan oleh Allah SWT,” katanya.—AlHijrah Online


DUIT RAYA DARI KERAJAAN, RAHMAT BUAT NELAYAN

TANJONG KARANG: Nelayan yang pendapatannya tidak menentu dan hanya bergantung kepada keadaan cuaca untuk mencari rezeki menyifatkan inisiatif kerajaan menawarkan Bantuan Khas Kewangan Aidilfitri sebanyak RM200 sebagai rahmat buat mereka.

Penerima bantuan, Jamsari Ramsah, 44, berkata bantuan ini memperlihatkan keprihatinan kerajaan khususnya Kementerian Pertanian dan Keterjaminan Makanan (KPKM) terhadap golongan nelayan yang tidak mempunyai pendapatan tetap.

“Dengan adanya bantuan ini sedikit sebanyak dapat membantu saya dalam membuat persiapan sambutan Aidilfitri buat keluarga kecil saya.”

Walaupun jumlahnya tidaklah sebesar mana namun ia cukup bernilai buat kami. Saya juga berharap agar kerajaan meneruskan inisiatif baik ini,” kata nelayan laut itu ketika ditemui Bernama di Agrobank di sini hari ini semasa mengambil peruntukan berkenaan.

Pandangan tersebut turut disokong rakannya, Razak Yusoff, 66, yang menyifatkan sambutan perayaan kali ini lebih meriah berbanding tahun sebelumnya.

“Pendapatan kami tak tetap, kadang ada kadang tiada, macam semalam turun ke laut hanya dapat RM95 sahaja, pernah juga langsung tidak ada hasil. Usaha kerajaan ini sangat baik,” katanya yang telah menjadi nelayan sejak 40 tahun lepas.”

Pada 29 Mac lepas, Perdana Menteri Datuk Seri Anwar Ibrahim ketika mengumumkan khabar gembira itu berkata, bantuan berkenaan bakal memberi manfaat kepada 850,000 pekebun kecil getah, pesawah dan nelayan yang menelan belanja RM170 juta.

Pemberian bantuan khas itu bernilai RM200 secara sekali beri kepada nelayan dan pesawah dijangka akan dapat memanfaatkan seramai kira-kira 38,500 orang nelayan dan 240,000 orang pesawah di seluruh negara.

Bagi Muhammad Nor Hafiz Azizis, 32, serta Halim Dan, 55 masing-masing merupakan nelayan darat, berharap jumlah bantuan khas itu dapat ditingkatkan dari semasa ke semasa bersesuaian dengan trend kos sara hidup semakin meningkat.

Tambahan pula, kata Muhammad Nor Hafiz nelayan darat tidak mendapat keistimewaan seperti nelayan laut contohnya subsidi minyak.

“Bantuan khas seperti ini cukup membahagiakan kami. Berharap kebajikan kami terus dibela kerajaan,” katanya sebagai nelayan darat mereka hanya memfokuskan di kawasan sungai.”

Bayaran kepada nelayan laut disalurkan menerusi Lembaga Kemajuan Ikan Malaysia (LKIM) dan nelayan darat menerusi Jabatan Perikanan Malaysia (DOF).–AlHijrah Online


DR MOHD DAUD BAKAR PENGERUSI MAIWP BAHARU

KUALA LUMPUR: Presiden Universiti Islam Antarabangsa Malaysia (UIAM) Datuk Dr Mohd Daud Bakar dilantik sebagai Pengerusi Majlis Agama Islam Wilayah Persekutuan (MAIWP) baharu, mula berkuat kuasa 10 Februari lepas.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al Bakri memaklumkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah memperkenan pelantikan pengerusi baharu itu bersama 21 ahli MAIWP baharu.

Penyerahan watikah pelantikan kepada mereka yang terlibat berlangsung di Kompleks Islam Putrajaya semalam.

Mohd Daud yang juga Pengerusi Majlis Penasihat Syariah Bank Negara Malaysia adalah seorang tokoh dan pakar kewangan Islam, selain aktif menjadi penasihat syariah institusi kewangan di peringkat antarabangsa seperti di Oman; Dubai, Emiriyah Arab Bersatu (UAE); Perancis dan London, England.

Zulkifli turut memaklumkan Ketua Pengarah Jabatan Kemajuan Islam Malaysia (JAKIM) Datuk Abdul Aziz Jusoh dilantik sebagai Timbalan Pengerusi MAIWP yang baharu.

“Ia selari dengan peruntukan Akta Pentadbiran Undang-Undang Islam (Wilayah-Wilayah Persekutuan) 1993 [Akta 505], seramai lima ahli ex-officio turut dilantik,” katanya.

Antara yang dilantik adalah Timbalan Ketua Setiausaha Kanan Jabatan Perdana Menteri Datuk Mohd Sallehhuddin Hassan mewakili Ketua Setiausaha Negara; Peguam Negara Tan Sri Idrus Harun; Ketua Polis Kuala Lumpur Datuk Saiful Azly Kamaruddin mewakili Ketua Polis Negara; Mufti Wilayah Persekutuan Datuk Dr Luqman Abdullah; dan Datuk Bandar Kuala Lumpur Datuk Seri Mahadi Che Ngah.

Dalam masa yang sama, Pengarah Jabatan Agama Islam Wilayah Persekutuan (JAWI) Datuk Mohd Ajib Ismail juga dilantik sebagai Setiausaha MAIWP, selaras dengan Akta 505.—AlHijrah Online


Tiada mood bekerja? Syarikat benarkan bercuti

CHANGZHOU, 5 Mac – Tiada mood
untuk bekerja hari ini? Anda boleh mengambil cuti.

Demikian tindakan yang dilakukan
oleh sebuah syarikat, China Dinosaurs Park apabila membenarkan pekerjanya
mengambil cuti sekiranya tiada mood.

Bukan itu sahaja, syarikat taman
tema itu turut memperuntukan sehari cuti bergaji setiap bulan khas untuk para
pekerjanya, berehat di rumah.

Sinar Harian memetik laporan
Daily Mail menyebutkan syarikat itu mengamalkan polisi sejak tiga tahun lalu
bertujuan untuk meningkatkan prestasi, emosi serta semangat para pekerja.

Ini kerana pekerjanya sentiasa
berhadapan dengan pelbagai karenah pengunjung taman tema yang boleh
mendatangkan rasa marah mahupun tertekan.

Wakil syarikat, Chen Qingcheng,
berkata, pekerja yang berada dalam keadaan gembira, seronok, pasti akan mampu
melayan pengunjung dengan lebih baik.

Ternyata polisi berkenaan
mendapat perhatian netizen yang mencemburui kakitangan syarikat berkenaan dan
dianggap bertuah memiliki majikan seumpama itu.

Selain itu, beberapa syarikat
lain di China turut mengamalkan polisi ‘cuti janji temu’ untuk memberi peluang
kepada pekerja masih bujang mencari pasangan hidup.


HEBAHAN KEHILANGAN KANAK-KANAK DI MEDIA SOSIAL PERLU DILAKUKAN DENGAN WASPADA – BUKIT AMAN

KUALA LUMPUR: Hebahan melalui media menerusi aplikasi antaranya Facebook dan WhatsApp mengenai kehilangan kanak-kanak sememangnya dapat membantu pihak berkuasa, tetapi ia perlu dilakukan dengan berhati-hati bagi menjaga keselamatan kanak-kanak dan keluarga yang terlibat.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata ibu bapa atau orang ramai yang ingin membuat hebahan kanak-kanak hilang perlu menggunakan platform yang betul.

Beliau berkata ibu bapa terlebih dahulu perlu membuat laporan polis dan menyerahkan tindakan hebahan dibuat oleh pihak polis melalui sistem hebahan yang mempunyai prosedur operasi standard (SOP) yang khusus untuk memastikan maklumat kanak-kanak disebar luas dengan mekanisme yang betul.

“Hebahan kanak-kanak hilang perlu mengikut SOP yang digariskan polis bagi memastikan keselamatan kanak-kanak dan ahli keluarga tidak terancam dan disalahgunakan.

“Hebahan hanya akan dibuat dengan kebenaran bertulis ibu bapa setelah siasatan mendapati tiada melibatkan unsur-unsur tebusan dan ancaman,” katanya kepada Bernama.

Abd Jalil berkata hebahan juga hanya memaparkan butir-butir yang terhad seperti gambar kanak-kanak yang hilang, nama, nombor laporan selain nama dan nombor telefon pegawai penyiasat.

Menurutnya polis dengan kerjasama Kementerian Pembangunan Wanita Keluarga dan Masyarakat turut membangunkan sistem amaran awal kanak-kanak hilang yang dikenali sebagai “National Urgent Response Alert” (NUR Alert ) bagi membuat hebahan kanak-kanak berumur bawah 12 tahun yang dilaporkan hilang.

“Hebahan melalui NUR Alert hanya akan dibuat oleh pasukan petugas yang diluluskan oleh polis seperti pihak Facebook, bank, syarikat telekomunikasi yang sehingga kini berjumlah 41 ahli petugas daripada pelbagai agensi,” katanya.

Sementara itu, Penganalisis Jenayah Datuk Seri Akhbar Satar berkata tindakan menguar-uarkan kehilangan anak mereka melalui kaedah media sosial merupakan cara yang cepat untuk menyebarkan maklumat dan mengajak orang ramai membantu mengesan anak yang hilang itu.

“Tetapi adalah dinasihatkan juga laporan polis turun dibuat dengan segera agar pihak polis mengambil tindakan sewajarnya secepat mungkin, ibu bapa juga perlu mendapatkan nasihat daripada polis mengenai apa maklumat yang boleh didedahkan kepada orang ramai bagi mencari anak mereka,” katanya. –AlHijrah Online


POLIS BURU PEMANDU BENARKAN KANAK-KANAK KELUAR KEPALA DARI BUMBUNG KERETA

PETALING JAYA: Polis sedang mengesan pemandu kenderaan utiliti sukan (SUV) Proton X70 yang bersikap cuai dengan membenarkan seorang kanak-kanak mengeluarkan kepalanya melalui bumbung tembus cahaya (sunroof) di Lebuh Raya Baru Lembah Klang (NKVE).

Ketua Polis Daerah Petaling Jaya ACP Mohamad Fakhrudin Abdul Hamid berkata, pihaknya mengesan rakaman video tular menerusi laman sosial Twitter pada jam 12.15 tengah malam.

“Dalam rakaman video itu memaparkan sebuah SUV Proton X70 berwarna merah bersikap cuai terhadap keselamatan kanak-kanak dengan membenarkannya mengeluarkan kepala melalui sunroof kenderaan berkenaan,” katanya dalam kenyataan pada Selasa.

Kes tersebut disiasat mengikut Seksyen 336 Kanun Keseksaan kerana perbuatan cuai sehingga membahayakan nyawa atau keselamatan orang lain.

Jika sabit bersalah, suspek boleh dihukum penjara tidak melebihi tiga bulan atau denda tidak melebihi RM500 atau kedua-duanya sekali.

Mohamad Fakhrudin berkata orang ramai yang melihat kejadian boleh menghubungi penolong pegawai penyiasat trafik, Sarjan Mejar Mohd Yusof Hamzah di talian 011-23065984 bagi membantu siasatan.—AlHijrah Online


PEMIMPIN KANAN HAMAS TEMUI DR MAHATHIR

KUALA LUMPUR: Ismail Haniyeh, yang juga Ketua Hamas mengetuai delegasi pemimpin kanan pergerakan politik berpusat di Gaza itu dalam kunjungan hormat ke atas Perdana Menteri, Tun Dr Mahathir Mohamad di pejabatnya di Putrajaya, hari ini.

Ismail Haniyeh yang juga bekas Perdana Menteri Palestin memulakan rawatan rasmi ke Malaysia dengan kunjungan hormat ke atas Dr Mahathir sebelum berjumpa pemimpin kanan Malaysia yang lain.

Menurut kenyataan dikeluarkan Pertubuhan Kebudayaan Palestin Malaysia (PCOM), dalam pertemuan itu, Ismail Haniyeh memaklumkan perkembangan terkini di Gaza dan keganasan rejim Israel di Baitulmaqdis Timur.

Beliau menegaskan kepentingan semua pihak menghalang rancangan Israel dan memuji sokongan Malaysia kepada rakyat Palestin.

Ismail Haniyeh juga mengakui keberanian kepimpinan Malaysia dalam menyokong perjuangan rakyat Palestin.

Kenyataan itu berkata, Dr Mahathir pula mengulangi sokongan penuh beliau kepada rakyat dan perjuangan Palestin.

Perdana Menteri turut menegaskan keperluan adanya strategi menyeluruh untuk menguatkan perjuangan Palestin.

Delegasi Hamas disertai anggota kanan biro politik, Ezzat Al-Rishq, Nizar Awadallah dan Maher Salah. — AlHijrah Online


MLADENOV GESA ISRAEL HUKUM PEMBUNUH WARGA PALESTIN

RAMALLAH, 28 Januari – Pegawai atasan PBB mengecam tindakan jenayah penduduk haram Israel di Tebing Barat selepas seorang lelaki Palestin terbunuh dan 20 yang lain cedera dalam kejadian tembakan di salah sebuah perkampungan Sabtu lepas.

Menurut Al-Quds Foundation, penduduk haram Israel dilaporkan telah melepaskan tembakan semasa mereka menceroboh perkampungan al-Mughayyir di Ramallah.

“Pihak berkuasa Israel mesti menangkap para penjenayah tersebut dan mengheret mereka ke muka pengadilan,” kata Nickolay Mladenov, pegawai khas PBB bagi keamanan Timur Tengah.

Mengulas dalam media sosial twitter
“Saya bersimpati dengan mangsa yang terkorban dan mendoakan kesejahteraan buat
yang cedera. Keganasan dan perlakuan jenayah  mesti ditolak oleh semua pihak”.

“Jenayah yang berlaku hari ini
adalah sangat mengejutkan dan tidak dapat diterima sama sekali”.

Mangsa yang mati syahid dalam kejadian jenayah tersebut bernama Hamdi Taleb Na’san,38 tahun dan merupakan bapa kepada 4 orang anak.


PAS TEGAS CALON TIDAK PERLU ISYTIHAR HARTA – ABDUL HADI

MARANG: PAS menegaskan bahawa tiada keperluan untuk calonnya melakukan pengisytiharan harta seperti yang dibuat oleh calon Parti Keadilan Rakyat (PKR) menjelang Pilihan Raya Umum ke-15 (PRU15).

Presidennya Tan Sri Abdul Hadi Awang berkata keputusan PAS untuk tidak mengisytiharkan harta bukan bermaksud parti itu tidak telus, tetapi pendekatan tersebut dilihat sia-sia serta tidak mempunyai keperluan yang mendesak.

Bagaimanapun beliau berkata PAS tidak mempunyai masalah atau halangan sekiranya ada calonnya yang mahu berbuat demikian mengikut pertimbangan serta kebijaksanaan masing-masing.

“Nak isytihar harta bukan dalam tempoh dua minggu ini. Masyarakat setempat lebih tahu calon kita di tempat masing-masing, jadi buat apa kita nak tunjuk-tunjuk dekat orang. Harta (calon dan pemimpin PAS) tak banyak, orang lain sebut juta-juta..kita ratus ribu tak sampai juta,” katanya di sini hari ini.

Dalam perkembangan lain, Abdul Hadi berkata isu kehadiran yang rendah Ahli Parlimen PAS pada sesi persidangan Dewan Rakyat yang dimainkan parti lawan ketika ini, tidak akan menjejaskan sokongan pengundi terhadap Perikatan Nasional (PN).

Katanya kehadiran Ahli Parlimen ke sesi Dewan Rakyat tidak boleh disamakan dengan kehadiran ke sekolah kerana berbeza daripada segi sistem dan perjalanannya. –AlHijrah Online


PELAN ANTIRASUAH ORGANISASI JAKIM 2021-2025 DILANCAR

PUTRAJAYA: Jabatan Kemajuan Islam Malaysia (JAKIM) menzahirkan komitmen menentang amalan rasuah dengan melancarkan Pelan Antirasuah Organisasi (OACP) JAKIM 2021-2025 hari ini.

Ketua Pengarah JAKIM, Datuk Abdul Aziz Jusoh berkata, perancangan lima tahun (2021-2025) yang digariskan dalam OACP JAKIM itu menyatakan usaha pencegahan rasuah merangkumi aspek governans, integriti dan antirasuah.

“OACP JAKIM 2021-2025 ini adalah merupakan komitmen jabatan dalam mendukung aspirasi dan hasrat kerajaan untuk menjadikan Malaysia sebuah negara yang dikenali kerana integritinya, bukan kerana rasuah.

“Ia selaras dengan dasar yang dinyatakan dalam Pelan Antirasuah Nasional (NACP 2019 – 2023) di bawah Objektif Strategik 2.1 iaitu ‘Merekayasa Perkhidmatan Awam Ke Arah Tadbir Urus Baik’,” katanya dalam kenyataan hari ini.

Tambah beliau pendekatan Maqasid Syariah telah digunakan dalam melaksanakan analisis persekitaran dan penilaian risiko rasuah, seterusnya merangka inisiatif dan pelan tindakan pencegahan rasuah dalam penambahbaikan tadbir urus JAKIM.

Majlis pelancaran OACP JAKIM di Putrajaya hari ini disempurnakan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri.

Turut hadir pada majlis pelancaran tersebut, Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki. — AlHijrah Online